**B. Osobitná časť**

**K článku I (zákon o pobyte cudzincov)**

**K bodom 1, 82, 85 až 87, 92 a 93 (§ 2 ods. 8, § 82 ods. 9, § 83 ods. 3 písm. g) až i), § 87 ods. 3 prvá a druhá veta, § 87 ods. 12 a 13)**

Navrhovaná úprava nadväzuje na článok 3 nariadenia Európskeho parlamentu a Rady (EÚ) č. 2018/1860 z 28. novembra 2018 o využívaní Schengenského informačného systému na účely návratu neoprávnene sa zdržiavajúcich štátnych príslušníkov tretích krajín v platnom znení (ďalej len „nariadenie (EÚ) 2018/1860 v platnom znení“) Nariadenie (EÚ) 2018/1860 v platnom znení a zavádza povinnosť pre členské štáty zasielať do Schengenského informačného systému (SIS) údaje o zrealizovaných návratoch. Z tohto dôvodu je potrebné zaviesť takúto evidenciu na národnej úrovni a rozšíriť rozsah definície nežiaducej osoby o ďalšiu kategóriu osôb vyplývajúcu z tohto nariadenia.

Zároveň je potrebné v súvislosti s predmetným nariadením (EÚ) 2018/1860 v platnom znení upraviť začiatok plynutia lehoty zákazu vstupu. Dopĺňa sa možnosť plynutia začiatku lehoty zákazu vstupu momentom vykonania rozhodnutia o zákaze vstupu na vonkajšej hranici, a v prípade vycestovania cez vonkajšiu hranicu schengenského priestoru bude začiatok lehoty zákazu vstupu spojený s vycestovaním cez vonkajšiu hranicu ktoréhokoľvek členského štátu smerom do tretej krajiny.

Navrhovanou zmenou § 83 ods. 3 sa rozširuje okruh dôvodov na vyradenie štátneho príslušníka tretej krajiny z evidencie nežiaducich osôb. Vzhľadom na skutočnosť, že záznam v schengenskom informačnom systéme zostáva v platnosti dovtedy, kým štátny príslušník tretej krajiny, ktorý bol administratívne vyhostený, neopustí územie členských štátov, bolo potrebné zadefinovať nový dôvod na vyradenie štátneho príslušníka tretej krajiny aj z národnej evidencie nežiaducich osôb.

Zároveň sa do § 87 navrhuje doplniť obdobné ustanovenie v súvislosti so začiatkom plynutia lehoty zákazu vstupu pre občanov Únie a ich rodinných príslušníkov.

Navrhovaná úprava § 87 ods. 3 nadväzuje na článok 26 nariadenia Európskeho parlamentu a Rady (EÚ) č. 2018/1861 o zriadení, prevádzke a využívaní Schengenského informačného systému (SIS) v oblasti hraničných kontrol, o zmene Dohovoru, ktorým sa vykonáva Schengenská dohoda, a o zmene a zrušení nariadenia (ES) č. 1987/2006. V súlade s predmetným nariadením môžu členské štáty vyhotoviť o rodinnom príslušníkovi občana Únie záznam aj v schengenskom informačnom systéme. Z tohto dôvodu sa rozširuje rozsah vkladania zápisov do Schengenského informačného systému (SIS).

**K bodu 2 (§ 5 ods. 3)**

Navrhovaná úprava nadväzuje na čl. 4 rozhodnutia Európskeho parlamentu a Rady č. 1105/2011/EÚ o zozname cestovných dokladov, ktoré oprávňujú držiteľa na prekročenie vonkajších hraníc a do ktorých možno vyznačiť vízum, a o vytvorení mechanizmu na vytváranie tohto zoznamu.

Hlavným cieľom takéhoto zoznamu je zabezpečiť, aby orgány členských štátov zaoberajúce sa vybavovaním žiadostí o udelenie víza a kontrolou hraníc mali k dispozícii presné informácie o cestovných dokladoch predkladaných štátnymi príslušníkmi tretích krajín. Takéto informácie na jednej strane umožňujú orgánom hraničnej kontroly overiť, či bol určitý cestovný doklad uznaný na prekračovanie vonkajších hraníc podľa Kódexu schengenských hraníc a na strane druhej umožňujú konzulárnym pracovníkom overiť, či členské štáty uznávajú určitý cestovný doklad na účely vlepenia vízovej nálepky. Členské štáty majú oznámiť svoje stanovisko v súvislosti so všetkými cestovnými dokladmi a majú sa usilovať harmonizovať svoje stanoviská v súvislosti s rôznymi druhmi cestovných dokladov.

V Slovenskej republike nie je do súčasnosti v právnych predpisoch jednoznačne ustanovené, ktorý ústredný orgán štátnej správy je príslušný na uznanie cestovných dokladov iných štátov sveta, preto sa jednoznačne ustanovuje, že takýmto orgánom je v Slovenskej republike Ministerstvo vnútra SR.

**K bodu 3 (§ 6 ods. 5 a 6)**

Pravidlá, ktorými sa upravuje hraničná kontrola osôb, ktoré prekračujú vonkajšie hranice členských štátov Únie, sú upravené nariadením Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc) (kodifikované znenie) v platnom znení.

Kódex schengenských hraníc v § 6 ods. 1 upravuje podmienky pre vstup štátnych príslušníkov tretej krajiny na územie členských štátov, pričom jednou z týchto podmienok je, aby štátni príslušníci tretej krajiny mali platný cestovný doklad, ktorý jeho držiteľa oprávňuje prekročiť vonkajšiu hranicu.

Pokiaľ však ide o výstup štátnych príslušníkov tretej krajiny z územia členských štátov, Kódex schengenských hraníc neustanovuje žiadne podmienky, no na druhej strane v čl. 8 ods. 3 upravuje spôsob dôkladnej kontroly, ktorej sú povinní podrobiť sa štátni príslušníci tretej krajiny na vstupe aj výstupe. Obligatórnym prvkom dôkladnej kontroly na výstupe je aj overenie pravosti a platnosti cestovného dokladu na prekročenie hranice, a to aj nahliadnutím do príslušných databáz.

Cieľom návrhu je uložiť štátnym príslušníkom tretej krajiny povinnosť mať aj pri vycestovaní z územia Slovenskej republiky cez vonkajšiu hranicu platný cestovný doklad a oprávniť policajný útvar zamietnuť štátnemu príslušníkovi tretej krajiny vycestovať, ak sa nepreukáže platným cestovným dokladom.

Táto povinnosť však nebude platiť v prípade, že štátny príslušník tretej krajiny je administratívne vyhostený z územia Slovenskej republiky. Nebude sa tiež uplatňovať v prípade trvalého návratu štátneho príslušníka tretej krajiny do krajiny jeho pôvodu, to znamená do krajiny, ktorej je občanom, alebo v ktorej má pobyt, alebo do krajiny, cez ktorú tranzitoval. Rovnako sa toto ustanovenie neuplatní v prípade, že sa štátny príslušník tretej krajiny rozhodne dobrovoľne natrvalo vrátiť do ktorejkoľvek inej krajiny, ktorá ho prijme.

**K bodu 4 (§ 10 ods. 6)**

Odkaz na osobitný predpis sa stal neaktuálnym.

**K bodom 5 a 6 (§ 12 ods. 2 písm. g), h))**

Navrhovaná úprava vychádza z článku 23 bodu 2 Smernice Európskeho parlamentu a Rady (EÚ) 2021/1883 z 20. októbra 2021 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania a o zrušení smernice Rady 2009/50/ES (ďalej len „smernica (EÚ) 2021/1883“). Uvedené ustanovenie ukladá povinnosť policajnému útvaru umožniť vstup na naše územie štátnemu príslušníkovi tretej krajiny, ktorý mal na území Slovenskej republiky vydanú modrú kartu, a to v prípade, ak mu členský štát zamietne žiadosť o vydanie modrej karty v súvislosti s dlhodobou mobilitou držiteľa modrej karty.

Pôjde o prípady, kedy štátnemu príslušníkovi tretej krajiny skončí platnosť vydanej modrej karty na území Slovenskej republiky, alebo mu policajný útvar odníme vydanú modrú kartu v čase, kedy prebieha konanie o vydanie modrej karty (v rámci dlhodobej mobility) v členskom štáte a tento členský štát zamietne vydanie modrej karty. V uvedenom prípade je Slovenská republika povinná umožniť vstup takéhoto štátneho príslušníka tretej krajiny na svoje územie.

**K bodom 7 a 8 (§ 15 ods. 1, ods. 3 písm. a))**

Rozširujú sa dôvody na udelenie národného víza. O národné vízum bude možné požiadať aj na účel podania žiadosti o udelenie pobytu na policajnom útvare na území Slovenskej republiky. Výnimkou budú štátni príslušníci tretích krajín, ktorí na vstup na územie Slovenskej republiky potrebujú víza, a ktorí majú v úmysle podať žiadosť o udelenie prechodného pobytu na účel podnikania (§ 22). Cieľom takejto právnej úpravy je záujem Slovenskej republiky preferovať a podporovať najmä prijímanie štátnych príslušníkov tretích krajín na pracovný trh a uspokojiť dopyt zamestnávateľov po zamestnancoch v súvislosti s neobsadenými pracovnými miestami.

V bode 8 sa jedná o legislatívno-technickú úpravu v nadväznosti na vloženie nového písmena b).

**K bodu 9 (§ 17 ods. 1 prvá veta)**

Ide o presnejšiu špecifikáciu zastupiteľského úradu Slovenskej republiky, na ktorom si môže štátny príslušník tretej krajiny podať žiadosť o udelenie národného víza. Touto zmenou sa odstráni právna neistota štátnych príslušníkov tretích krajín spočívajúca vo všeobecnom označení subjektu, ktorý je oprávnený prijať žiadosť o udelenie národného víza. Bydliskom na účely tohto ustanovenia je akákoľvek forma pobytu štátneho príslušníka tretej krajiny mimo územia Slovenskej republiky, ktorú akceptuje štát, kde sa štátny príslušník tretej krajiny nachádza. V tomto prípade nepôjde o krátkodobý pobyt na základe schengenského víza alebo bezvízového styku.

Ďalej sa zavádza možnosť podať žiadosť o udelenie národného víza aj prostredníctvom externého poskytovateľa služieb, ktorého určí Ministerstvo zahraničných vecí a európskych záležitostí SR, čím sa zefektívni a zjednoduší podávanie týchto žiadostí predovšetkým pre štátnych príslušníkov tretích krajín, ktorí často žijú v značnej vzdialenosti od zastupiteľských úradov. Navrhovaná právna úprava má zároveň zlepšiť absorpčnú schopnosť zastupiteľských úradov, t. j. stanovenie počtu žiadostí, ktoré je zastupiteľský úrad schopný spracovať, a to nielen v rozsahu vízovej činnosti.

V prípadoch, kedy zastupiteľský úrad alebo externý poskytovateľ služieb nie je, alebo v prípadoch hodných osobitného zreteľa bude naďalej možné po dohode medzi Ministerstvom zahraničných vecí a európskych záležitostí SR a Ministerstvom vnútra SR udeľovať aj hromadné výnimky na podávanie žiadostí o národné víza.

**K bodu 10 (§ 17 ods. 2 posledná veta)**

Navrhovaná zmena upravuje podmienky podania žiadosti o udelenie národného víza. V tomto prípade sa jedná o neprijatie žiadosti, ktorá neobsahuje všetky potrebné náležitosti (neúplná žiadosť). Zároveň sa zavádza povinnosť zastupiteľského úradu Slovenskej republiky a ministerstva vnútra poskytnúť žiadateľovi informáciu o tom, ktoré doklady musí k ešte žiadosti priložiť, aby bola prijatá.

**K bodu 11 (§ 17 ods. 5 písm. b) a c))**

Navrhovaná úprava vychádza z potreby zmeny aplikačnej praxe.

V písmene b) sa navrhuje nový dôvod na neudelenie národného víza v prípade, ak účel pobytu deklarovaný štátnym príslušníkom tretej krajiny nebude zodpovedať skutočnému účelu jeho cesty na územie Slovenskej republiky. Predmetné ustanovenie reaguje na konanie štátnych príslušníkov tretích krajín, ktorí v žiadosti o udelenie národného víza deklarujú štúdium na území Slovenskej republiky, ale v rámci konania o udelenie národného víza sa preukáže, že toto štúdium nemôžu vykonávať, napríklad z dôvodu jazykovej bariéry.

V písmene c) sa navrhuje, aby dôvodom na neudelenie národného víza bol zahraničnopolitický záujem Slovenskej republiky. Toto ustanovenie sa bude uplatňovať v prípadoch štátnych príslušníkov tretích krajín, ktorí predstavujú riziko pre Slovenskú republiku z pohľadu hrozby pre bezpečnosť štátu, verejný poriadok a medzinárodné vzťahy.

**K bodu 12 (§ 17 ods. 11)**

V súvislosti s potrebami aplikačnej praxe sa navrhuje povinnosť zastupiteľskému úradu Slovenskej republiky zapísať do udeleného národného víza účel prechodného pobytu, o ktorý bude štátny príslušník tretej krajiny na území Slovenskej republiky žiadať, ako aj názov a identifikačné číslo zamestnávateľa v prípade, ak bude štátny príslušník tretej krajiny žiadať o prechodný pobyt na účel zamestnania.Cieľom navrhovanej úpravy jeznemožniť žiadateľom o národné vízum špekulatívne žiadať o udelenie prechodného pobytu na iný účel ako ten, ktorý deklarovali v žiadosti o udelenie národného víza, vzhľadom na skutočnosť, že policajný útvar nemá informáciu, aký účel bol žiadateľom deklarovaný pri podaní žiadosti o národné vízum. Národné víza bývajú v praxi často zneužívané, čo v konečnom dôsledku poškodzuje záujmy Slovenska v oblasti zamestnávania či štúdia.

**K bodom 13, 32 a 50 (§ 19 ods. 7, § 32 ods. 6 písm. a), b), d) a g), § 32 ods. 7 úvodnej vete, § 45 ods. 6 písm. a) a c), § 53 ods. 4, § 32 ods. 6 písm. c) a § 34 ods. 6 poslednej vete a ods. 7 poslednej vete)**

Navrhovaná úprava vychádza z potreby zmeny aplikačnej praxe.

Preukazovanie finančného zabezpečenia pobytu štátneho príslušníka tretej krajiny potvrdením o zostatku na účte považujeme za málo účinné a neefektívne. Výpovedná hodnota takéhoto potvrdenia je časovo veľmi ohraničená, môže zodpovedať len okamihu jeho vystavenia. Na základe uvedeného sa upravila povinnosť štátneho príslušníka tretej krajiny v konaniach podľa zákona o pobyte cudzincov predkladať ako finančné zabezpečenie výpis z účtu za posledné tri mesiace.

**K bodu 14 (§ 19a)**

Ide o novú právnu úpravu v zákone o pobyte cudzincov. Jej cieľom je úprava procesu spojeného s vydávaním cestovných povolení v súlade s nariadením Európskeho parlamentu a Rady (EÚ) Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 v platnom znení.

Odsek 2 ustanovuje kompetenciu pre Ministerstvo vnútra SR, ktoré bude príslušné rozhodovať o udelení, zrušení alebo odvolaní cestovného povolenia.

V odsekoch 3 až 5 sa upravuje proces súvisiaci s odvolaním sa štátneho príslušníka tretej krajiny alebo rodinného príslušníka občana Únie proti rozhodnutiu Ministerstva vnútra SR o zamietnutí cestovného povolenia, o zrušení cestovného povolenia alebo odvolaní cestovného povolenia. Odvolanie bude možné podať do 15 dní odo dňa doručenia rozhodnutia. Ak orgán, ktorý rozhodnutie vydal, nerozhodne autoremedúrou, bude povinný odvolanie zaslať odvolacej komisii Ministerstva vnútra SR do 5 dní od jeho doručenia. Odvolacia komisia o odvolaní rozhodne do 50 dní od jeho doručenia. Členov odvolacej komisie bude vymenúvať a odvolávať minister vnútra.

V odseku 6 sa vylučuje odkladný účinok odvolania proti rozhodnutiu, ktorým bolo cestovné povolenie zamietnuté, zrušené alebo odvolané.

V odseku 7 sa upravuje vzťah procesu vydávania cestovného povolenia k všeobecnému predpisu o správnom konaní.

**K bodu 15 (§ 21 ods. 3 posledná veta)**

Navrhovaná zmena vychádza z potreby aplikačnej praxe, kedy v prípade mobilného zamestnanca v doprave sa rozširuje podmienka vykonávania účelu pobytu na území Slovenskej republiky. Za vykonávanie účelu pobytu na území Slovenskej republiky v prípade mobilného zamestnanca v doprave sa bude považovať vykonávanie zamestnania v inom členskom štáte vozidlom, ktorým disponuje jeho zamestnávateľ, ktorý má sídlo na území Slovenskej republiky. V prípade, ak takýto štátny príslušník tretej krajiny vykonáva zamestnanie vozidlom, ktorým nedisponuje zamestnávateľ, ktorý má sídlo na území Slovenskej republiky, nebude sa takáto činnosť považovať za vykonávanie účelu prechodného pobytu na území Slovenskej republiky.

**K bodom 16, 18, 41, 66 (§ 23 ods. 4, § 23 ods. 6 vypustené písmeno d), § 34 ods. 1 písm. a) a § 52 ods. 2 písm. h))**

Navrhovaná úprava vychádza z potreby zmeny aplikačnej praxe.

V súvislosti so zmenou zákona č. 5/2004 Z. z. vo vzťahu k skutočnosti, že štátny príslušník tretej krajiny bude môcť začať vykonávať pracovnú činnosť už odo dňa podania žiadosti o udelenie prechodného pobytu na účel zamestnania, je písmeno d) v § 23 ods. 6 zákona o pobyte cudzincov neaktuálne. Vykonávanie zamestnania na určené obdobie na účel zaškolenia môže štátny príslušník tretej krajiny vykonávať už momentom podania žiadosti o udelenie pobytu.

V bodoch 17, 42 a 67 ide o legislatívnotechnickú úpravu.

**K bodu 17 (§ 23 ods. 6 písm. c) a § 32 ods. 2 písm. e) druhý bod)**

V súvislosti s používaným pojmom medzinárodná hromadná doprava sa vypúšťa z tohto pojmu slovo „hromadná“, aby nevznikali pochybnosti, že tento pojem zahŕňa tak medzinárodnú osobnú dopravu ako aj medzinárodnú nákladnú dopravu pri jednotlivých druhoch dopravy.

**K bodu 19 (§ 27 ods. 7)**

Navrhovaná úprava vychádza z článku 17 bodu 9 a článku 22 bodu 6 Smernice (EÚ) 2021/1883. Uvedené ustanovenie obmedzuje uplatňovanie zlúčenia rodiny k držiteľovi modrej karty, ktorý má na území Slovenskej republiky udelený azyl alebo poskytnutú doplnkovú ochranu. Štátny príslušník tretej krajiny sa v tomto prípade nemôže zlúčiť na pobyt na území Slovenskej republiky ako rodinný príslušník držiteľa modrej karty. Vo všetkých ostatných prípadoch uvedené ustanovenie zlúčenie rodiny neobmedzuje.

**K bodom 20 a 60 až 63 (§ 31 ods. 3, § 44 ods. 1 písm. e) až g), a ods. 3)**

Navrhovaná zmena rozširuje okruh štátnych príslušníkov tretích krajín oprávnených podať žiadosť o udelenie prechodného pobytu alebo trvalého pobytu na policajnom útvare o štátnych príslušníkov tretích krajín, ktorým bolo na území Slovenskej republiky poskytnuté dočasné útočisko. Zároveň sa ustanovuje, že na území Slovenskej republiky bude môcť zotrvať každý štátny príslušník tretej krajiny až do rozhodnutia o žiadosti o udelenie prechodného pobytu alebo trvalého pobytu na päť rokov za podmienky, že žiadosť podá úplnú, teda takáto úprava sa nebude vzťahovať iba na vybrané prechodné pobyty.

 V § 31 ods. 3 sa ďalej rozširuje okruh štátnych príslušníkov tretích krajín, ktorí nie sú oprávnení podať žiadosť o udelenie prechodného pobytu na policajnom útvare. Jedná sa o prípady, kedy štátny príslušník tretej krajiny žiada o udelenie prechodného pobytu na iný účel ako ten, ktorý deklaroval pri podaní žiadosti o národné vízum.

**K bodu 21 (§ 31 ods. 6)**

V súvislosti s potrebami aplikačnej praxe sa navrhuje doplniť ustanovenie o zmene účelu pobytu, pretože v praxi sa vyskytujú situácie, kedy štátni príslušníci tretích krajín úmyselne menia účel prechodného pobytu zo zamestnania na prechodný pobyt na účel podnikania, fakticky však naďalej vykonávajú závislú prácu. Z tohto dôvodu štátny príslušník tretej krajiny, ktorý má udelený prechodný pobyt na účel zamestnania, bude môcť požiadať o zmenu účelu pobytu na účel podnikania až po uplynutí 12 mesiacov odo dňa udelenia prechodného pobytu na účel zamestnania. Zároveň sa v tejto súvislosti navrhuje, aby štátny príslušník tretej krajiny s udeleným prechodným pobytom na účel štúdia na strednej alebo vysokej škole mohol zmeniť účel udeleného prechodného pobytu až po úspešnom ukončení predchádzajúceho alebo súčasného štúdia na území Slovenskej republiky. V praxi sa vyskytujú situácie, kedy štátni príslušníci tretích krajín v úmysle jednoduchšieho získania pobytového statusu na území Slovenskej republiky žiadajú o udelenie prechodného pobytu na účel štúdia a následne po jeho udelení zmenia účel pobytu na podnikanie alebo zamestnanie.

**K bodom 22 a 43 (§ 32 ods. 1 štvrtá veta a § 34 ods. 2 piata veta))**

Uvedená právna úprava vychádza zo zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa rozširuje povinnosť policajného útvaru alebo zastupiteľského úradu SR neprijať žiadosť o udelenie/obnovenie prechodného pobytu na účel zamestnania podľa § 23 ods. 1 aj v prípade, ak úrad práce, sociálnych vecí a rodiny nedoručí zastupiteľskému úradu SR alebo policajnému útvaru potvrdenie o možnosti obsadenia voľného pracovného miesta, ktoré obsahuje súhlas s jeho obsadením. Aplikácia bude prebiehať tak, že príslušný úrad práce, sociálnych vecí a rodiny hneď po vydaní potvrdenia obsahujúcim súhlas s obsadením voľného pracovného miesta toto potvrdenie elektronicky zašle zamestnávateľovi, zastupiteľskému úradu a policajnému útvaru, podľa toto kde bude žiadosť o udelenie prechodného pobytu na účel zamestnania podávaná. V prípade, ak takéto potvrdenie nebude doručené, zastupiteľský úrad alebo policajný útvar žiadosť neprijme.

**K bodu 23 (§ 32 ods. 2 písm. a))**

Do ustanovenia upravujúceho účel prechodného pobytu sa dopĺňa register právnických osôb, podnikateľov a orgánov verejnej moci z dôvodu, že podľa § 2 ods. 2, 4 a 5 zákona č. 272/2015 Z. z. sa do registra právnických osôb (RPO) zapisujú údaje o právnickej osobe, fyzickej osobe – podnikateľovi, podniku zahraničnej osoby a o organizačnej zložke podniku zahraničnej osoby, orgáne verejnej moci, odštepnom závode atď.

**K bodom 24, 30 a 44 (§ 32 ods. 2 písm. c), § 32 ods. 6 písm. b) a § 34 ods. 3 písm. b))**

Uvedená právna úprava vychádza zo zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa ustanovuje výnimka pre štátneho príslušníka tretej krajiny z povinnosti predložiť k žiadosti o udelenie/obnovenie prechodného pobytu na účel zamestnania podľa § 23 ods. 1 doklad preukazujúci finančné zabezpečenie pobytu, nakoľko túto skutočnosť preukáže zamestnávateľ v rámci konania o vydanie potvrdenia o obsadení voľného pracovného miesta (napríklad predložením pracovnej zmluvy) na príslušnom úrade práce, sociálnych vecí a rodiny.

**K bodom 25 a 26 (§ 32 ods. 2 písm. g) a § 32 ods. 4 prvá veta)**

Navrhovaná úprava vychádza z článku 22 bod 4 písm. a) Smernice (EÚ) 2021/1883. Zavádza sa povinnosť pre štátneho príslušníka tretej krajiny, ktorý v rámci dlhodobej mobility žiada o zlúčenie rodiny k štátnemu príslušníkovi tretej krajiny, držiteľovi modrej karty vydanej v inom členskom štáte, predložiť k žiadosti o udelenie prechodného pobytu na účel zlúčenia rodiny doklad o pobyte vydaný týmto členským štátom. Uvedeným dokladom sa preukazuje platnosť pobytu rodinného príslušníka v členskom štáte, ktorý udelil modrú kartu štátnemu príslušníkovi tretej krajiny, s ktorým tento rodinný príslušník žiada o zlúčenie rodiny na území Slovenskej republiky; tento doklad môže byť starší ako 90 dní. Zároveň bol z dôvodu zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie) pôvodný text § 32 ods. 2 písm. g) nahradený novou právnou úpravou.

Ďalej navrhovaná zmena znižuje administratívnu záťaž pre štátnych príslušníkov tretích krajín, ktorí žiadajú o udelenie prechodného pobytu. V súlade s potrebami aplikačnej praxe sa rozširuje výpočet dokladov starších ako 90 dní, ktoré budú môcť policajné útvary v konaní o udelenie prechodného pobytu akceptovať.

**K bodu 27 (§ 32 ods. 5 písm. a))**

Legislatívno-technická úprava súvisiaca s pojmom podnikateľský zámer.

**K bodom 28, 32 (§ 32 ods. 5 písm. b) a e) a § 32 ods. 6 písm. e))**

Uvedená právna úprava vychádza zo zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa povinnosť štátneho príslušníka tretej krajiny podľa § 23 ods. 1 a 5 preukázať účel pobytu predložením potvrdenia o možnosti obsadenia voľného pracovného miesta. Predmetné potvrdenie bude mať už v čase podania žiadosti policajný útvar k dispozícii priamo od príslušného úradu práce, sociálnych vecí a rodiny.

**K bodu 29 (§ 32 ods. 5 písm. r))**

Rozširuje sa výpočet dokladov na preukázanie účelu prechodného pobytu osobám s priznaným postavením dlhodobého pobytu v inom členskom štáte, a to o matričný doklad v prípadoch, ak o tento účel pobytu žiada štátny príslušník tretej krajiny, ktorý má v inom členskom štátne priznané postavenie osoby s dlhodobým pobytom ako rodinný príslušník.

**K bodu 33 (§ 32 ods. 15)**

Uvedená právna úprava vychádza zo zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa podmienka predkladať k žiadosti o udelenie prechodného pobytu na účel zamestnania podľa § 23 ods. 5 (vnútropodnikový presun) doklady preukazujúce skutočnosti, že ide o vnútropodnikový presun. Uvedené skutočnosti bude preukazovať hostiteľský zamestnávateľ v rámci konania o vydanie potvrdenia o obsadení voľného pracovného miesta, ktoré obsahuje súhlas s jeho obsadením na príslušnom úrade práce, sociálnych vecí a rodiny.

**K bodu 34 (§ 33 ods. 3)**

Uvedená právna úprava vychádza zo zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa povinnosť policajného útvaru žiadať príslušný úrad práce, sociálnych vecí a rodiny o vydanie potvrdenia o obsadení voľného pracovného miesta. Uvedené potvrdenie bude úrad práce, sociálnych vecí a rodiny zasielať policajnému útvaru automaticky.

Na základe uvedeného bol pôvodný text § 33 ods. 3 nahradený, a to právnou úpravou, ktorá ustanovila Ministerstvu hospodárstva SR povinnosť vydať stanovisko k posudzovaniu podnikateľského zámeru predloženého k žiadosti o udelenie prechodného pobytu na účel podnikania do 60 dní od doručenia žiadosti o stanovisko.

**K bodu 35 (§ 33 ods. 6 písm. i))**

Z  dôvodu zmeny aplikačnej praxe týkajúcej sa podmienok udelenia prechodného pobytu na účel zamestnania (jednotné povolenia na pobyt a zamestnanie) pôvodný text § 33 ods. 6 písm. i) nahradený novou právnou úpravou.

Na základe potreby reagovať na konanie štátnych príslušníkov tretích krajín, ako aj na konanie niektorých subjektov na území Slovenskej republiky, ktorí obchádzajú ustanovenia zákona o pobyte cudzincov v súvislosti so žiadosťou o udelenie prechodného pobytu, sa navrhuje nový dôvod na zamietnutie žiadosti o udelenie prechodného pobytu.

Predmetné ustanovenie reaguje na konanie štátnych príslušníkov tretích krajín, ktorí v žiadosti o udelenie prechodného pobytu napríklad deklarujú štúdium alebo osobitnú činnosť na území Slovenskej republiky, ale v rámci konania o udelenie pobytu sa preukáže, že tento účel pobytu nemôžu vykonávať, napríklad z dôvodu jazykovej bariéry (štátny príslušník tretej krajiny neovláda jazyk, v ktorom štúdium prebieha).

**K bodu 36 (§ 33 ods. 6 písm. j))**

Z dôvodu potreby reagovať na konanie štátnych príslušníkov tretích krajín, ktorí obchádzajú ustanovenia zákona o pobyte cudzincov v súvislosti so žiadosťou o obnovenie prechodného pobytu na účel podnikania, sa navrhuje nový dôvod na zamietnutie žiadosti o udelenie prechodného pobytu na účel podnikania.

Podmienkou na obnovenie prechodného pobytu na účel podnikania je aj podmienka dosiahnutia zisku po zdanení podľa § 34 ods. 7 zákona o pobyte cudzincov. Niektorí štátni príslušníci tretích krajín, ktorí túto zákonnú podmienku zo subjektívnych dôvodov nedokážu splniť, túto požiadavku vedome obchádzajú tak, že namiesto žiadosti o obnovenie prechodného pobytu žiadajú o udelenie nového prechodného pobytu na účel podnikania. Konajú tak z dôvodu, že pri podaní novej žiadosti o udelenie prechodného pobytu na účel podnikania podmienka dosiahnutia zisku po zdanení neexistuje. Týmto spôsobom sa tak vyhnú nutnosti posudzovania zisku obchodnej spoločnosti a platenia daní.

Navrhovaná úprava umožní policajnému útvaru takúto účelovú žiadosť o udelenie prechodného pobytu na účel podnikania zamietnuť. Urobí tak v prípade, keď štátny príslušník tretej krajiny, ktorý mal udelený prechodný pobyt na účel podnikania, požiada o udelenie nového prechodného pobytu na účel podnikania po tom, ako jeho predchádzajúci pobyt zanikol z dôvodu podľa § 35 písm. b) alebo c) zákona o pobyte cudzincov a obchodná spoločnosť alebo družstvo, v mene ktorého koná alebo konal, nedosiahla zisk po zdanení podľa § 34 ods. 7 zákona o pobyte cudzincov.

**K bodu 37 (§ 33 ods. 8)**

Navrhovaná úprava vychádza z aplikačnej praxe, kedy sa zmenou systému udeľovania prechodného pobytu na účel zamestnania zjednodušili aplikačné procesy, čo umožnilo skrátiť lehotu na rozhodovanie o žiadosti do 60 dní.

V písmene c) bod 9 navrhovaná úprava vychádza z transpozície Smernice (EÚ) 2021/1883, ktorá stanovuje povinnosť policajného útvaru rozhodnúť o žiadosti o udelenie prechodného pobytu štátneho príslušníka tretej krajiny, ktorý žiada o zlúčenie rodiny s držiteľom modrej karty v súvislosti s mobilitou rodinného príslušníka držiteľa modrej karty do 30 dní.

Navrhovaná úprava v písmene d) vychádza z článku 22 bod 5 Smernice (EÚ) 2021/1883. Zavádza sa povinnosť policajného útvaru rozhodnúť o žiadosti štátneho príslušníka tretej krajiny o udelenie prechodného pobytu na účel zlúčenia rodiny súčasne so žiadosťou o vydanie modrej karty držiteľovi modrej karty vydanej členským štátom (dlhodobá mobilita), s ktorým žiada o zlúčenie rodiny, a to v prípade, ak tieto žiadosti boli podané súčasne. V tomto prípade je lehota na rozhodnutie o žiadosti o udelenie prechodného pobytu na účel zlúčenia rodiny skrátená do 30 dní za podmienky, že rodinný príslušník má platný pobyt v členskom štáte, ktorý udelil modrú kartu štátnemu príslušníkovi tretej krajiny, ku ktorému žiada o zlúčenie rodiny.

**K bodu 38 (§ 33 ods. 9 prvá veta, § 34. ods. 17 a § 62 ods. 5)**

Rozširuje sa možnosť oznámiť udelenie pobytu štátnemu príslušníkovi tretej krajiny aj o elektronickú formu. Zároveň sa upravuje písomná forma na listinnú, nakoľko písomnou formou je aj elektronická forma.

**K bodom 39 a 107 (§ 33 ods. 9 druhá veta, § 115 ods. 10,)**

Upravuje sa písomná forma na listinnú, nakoľko písomnou formou je aj elektronická forma.

**K bodom 40, 55 a 110 (§ 33 ods. 9 posledná veta, § 34 ods. 17 druhá a posledná veta a § 120 ods. 3 posledná veta)**

Predmetná úprava vychádza z požiadaviek aplikačnej praxe, kedy sa všetky rozhodnutia vo veci, ako aj procesné rozhodnutia policajného útvaru v súvislosti s konaním o udelenie/obnovenie prechodného pobytu na účel štúdia, budú oznamovať aj škole, ktorej žiakom, poslucháčom alebo študentom je štátny príslušník tretej krajiny. Zároveň sa v § 34 ods. 17 vypúšťa povinnosť policajného útvaru zasielať oznámenie o obnovení prechodného pobytu zastupiteľskému úradu, keďže žiadosť o obnovenie prechodného pobytu sa podáva výlučne na policajnom útvare.

**K bodom 43 a 73 (§ 34 ods. 3 úvodná veta, § 62 ods. 2 písm. c))**

V súvislosti s digitalizáciou úkonov žiadatelia nebudú musieť k žiadosti o udelenie pobytu predložiť dve fotografie, nakoľko policajný útvar vyhotovuje digitálnu fotografiu žiadateľa. Z tohto dôvodu postačuje, ak žiadateľ predloží jednu fotografiu, ktorá sa prikladá k žiadosti o udelenie pobytu.

**K bodom 45 až 47 (§ 34 ods. 3 písm. d) štvrtý až šiesty bod)**

Navrhovanou úpravou sa zjednocujú výnimky z povinnosti štátneho príslušníka tretej krajiny preukazovať zabezpečenie ubytovania na území Slovenskej republiky. Rovnako ako v konaní o udelenie prechodného pobytu na účel zamestnania, sa pre vodičov medzinárodnej dopravy zavádza oslobodenie od povinnosti mať zabezpečené ubytovanie aj v konaní o obnovenie prechodného pobytu na účel zamestnania. V štvrtom a piatom bode ide o legislatívno-technickú úpravu.

**K bodu 48 (§ 34 ods. 4)**

Uvedená právna úprava vychádza zo zmeny aplikačnej praxe týkajúcej sa podmienok obnovenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa povinnosť policajného útvaru žiadať príslušný úrad práce, sociálnych vecí a rodiny o vydanie potvrdenia o obsadení voľného pracovného miesta. Uvedené potvrdenie bude policajnému útvaru zaslané úradom práce, sociálnych vecí a rodiny automaticky.

Na základe uvedeného bol pôvodný text § 34 ods. 4 nahradený právnou úpravou, ktorá vychádza z požiadaviek aplikačnej praxe, kedy sa v prípade podania neúplnej žiadosti o obnovenie prechodného pobytu žiadateľovi stanovuje lehota 30 dní na doloženie chýbajúcich dokladov k žiadosti. Navrhovaná úprava umožňuje túto lehotu na žiadosť štátneho príslušníka tretej krajiny predĺžiť o 15 dní. V prípade, ak túto lehotu žiadateľ nestihne, policajný útvar konanie o obnovenie prechodného pobytu zastaví. Zároveň sa odbúra administratívna záťaž policajného útvaru, ktorý nebude musieť písomne vyzývať žiadateľa na doloženie chýbajúcich dokladov k žiadosti. Ustanovuje sa povinnosť policajného útvaru v písomnom poučení uviesť zoznam dokladov, ktoré musí štátny príslušník tretej krajiny k žiadosti doložiť.

**K bodu 49 (§ 34 ods. 5 prvá veta)**

Navrhovaná právna úprava pozitívnym spôsobom upravuje súčasný právny stav pre štátnych príslušníkov tretích krajín, ktorí žiadajú o obnovenie prechodného pobytu na účel podnikania. V prípadoch, kedy štátny príslušník tretej krajiny v momente podania žiadosti o obnovenie prechodného pobytu na účel podnikania má evidované nedoplatky a pohľadávky v intenciách § 34 ods. 5 zákona o pobyte cudzincov, navrhovaná právna úprava poskytne štátnemu príslušníkovi tretej krajiny 20 dní od podania žiadosti na to, aby tieto nedoplatky a pohľadávky uhradil. Zároveň sa ukladá policajnému útvaru povinnosť písomne poučiť štátneho príslušníka tretej krajiny o možnosti uhradenia pohľadávok do 20 dní.

Navrhovanou právnou úpravou sa vychádza v ústrety tým štátnym príslušníkom tretích krajín, ktorí z rôznych dôvodov nemali vedomosť o nedoplatkoch a pohľadávkach voči svojej osobe, alebo tým, ktorí z objektívnych dôvodov ku dňu podania žiadosti nevedeli tieto nedoplatky a pohľadávky uhradiť. V prípade, ak štátny príslušník tretej krajiny tieto nedoplatky a pohľadávky uhradí do 20 dní od podania žiadosti o obnovenie prechodného pobytu na účel podnikania, nebude táto skutočnosť dôvodom na zamietnutie žiadosti o obnovenie prechodného pobytu.

**K bodom 51 a 114 až 116 (§ 34 ods. 9 a § 122 ods. 1 písm. c) až e))**

Navrhovanou právnou úpravou sa rozširuje výpočet dokladov preukazujúcich ubytovanie na území Slovenskej republiky. Ubytovanie bude môcť byť preukázané čestným vyhlásením prenajímateľa nehnuteľnosti, že nájomné zmluva predložená v predchádzajúcom konaní podľa zákona o pobyte cudzincov je platná. Zároveň platí podmienka, že táto nájomná zmluva musí byť platná ešte najmenej šesť mesiacov.

Navrhovanou úpravou sa pozitívnym spôsobom upravuje súčasný právny stav, kedy v konaniach podľa zákona o pobyte cudzincov sa nebude vyžadovať predloženie novej nájomnej zmluvy v prípadoch, kedy bola nájomná zmluva predložená v predchádzajúcich konania a naďalej je platná.

V prípade § 34 ods. 9 sa vypúšťa možnosť predkladania čestného vyhlásenia prenajímateľa v prípade obnovenia prechodného pobytu, nakoľko v § 122 ods. 1 písm. e) sa táto možnosť ustanovuje pre všetky konania podľa zákona o pobyte cudzincov.

V bodoch 114 a 116 ide o legislatívno-technickú úpravu v súvisiacu s vložením nového písmena e).

**K bodu 52 (§ 34 ods. 10 posledná veta)**

Do predmetného ustanovenia sa doplnila povinnosť Ministerstva hospodárstva SR do 60 dní od doručenia žiadosti policajného útvaru vydať stanovisko, či podnikateľská činnosť obchodnej spoločnosti alebo družstva bude prínosom pre hospodárske záujmy Slovenskej republiky.

**K bodom 53, 105 a 106 (§ 34 ods. 11, § 115 ods. 8 a 9)**

Navrhovanou úpravou sa zosúlaďuje terminológia so zákonom č. 563/2009 Z. z. o správe daní (daňový poriadok). Zmena terminológie z „Finančný úrad“ na „Daňový úrad“ vyplýva z charakteru subjektu správcu dane.

**K bodu 54 (§ 34 ods. 12)**

Na základe požiadaviek aplikačnej praxe sa dopĺňa dôvod na zamietnutie žiadosti o obnovenie prechodného pobytu v prípade, ak policajný útvar v priebehu konania o žiadosti o obnovenie prechodného pobytu zistí, že štátny príslušník tretej krajiny sa nezdržiaval na území Slovenskej republiky viac ako polovicu času udeleného prechodného pobytu v kalendárnom roku.

**K bodom 56 a 98 (§ 36 ods. 1 písm. d) a § 111 ods. 1 vypustené písmeno t))**

Uvedená právna úprava vychádza zo zmeny aplikačnej praxe týkajúcej sa podmienok obnovenia prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa povinnosť štátneho príslušníka tretej krajiny oznámiť policajnému útvaru zmenu údajov v doklade – dodatočné údaje o zamestnaní. Predmetný doklad sa v rámci navrhovanej právnej úpravy nebude štátnemu príslušníkovi tretej krajiny vydávať.

V bode 56 sa jedná o legislatívno-technickú úpravu k vypustenému písmenu t) v § 111 ods. 1.

**K bodom 57 a 58 (§ 36 ods. 1 písm. g), i) až k))**

V § 36 ods. 1 písm. i) zmena reaguje na judikatúru súdov Slovenskej republiky. Zavádza sa nový dôvod na zrušenie prechodného pobytu, a to v prípade, ak policajný útvar zistí, že štátny príslušník tretej krajiny v súvislosti so zabezpečením ubytovania počas platného pobytu alebo finančného zabezpečenia pobytu na území Slovenskej republiky uviedol nepravdivé alebo zavádzajúce údaje alebo predložil falošné alebo pozmenené doklady. V tejto súvislosti sa bude jednať najmä o údaje a doklady predložené v predchádzajúcich konaniach o udelenie/obnovenie prechodného pobytu.

V bode § 36 ods. 1 písm. j) zmena reaguje na konanie štátnych príslušníkov tretích krajín, ako aj na konanie niektorých vzdelávacích inštitúcií na území Slovenskej republiky, ktoré obchádzajú ustanovenia zákona o pobyte cudzincov v súvislosti s plnením účelu prechodného pobytu, preto sa navrhuje nový dôvod na zrušenie prechodného pobytu. Ide napr. o prípady, kde vzdelávacia inštitúcia na území Slovenskej republiky deklarujú účelu prechodného pobytu - štúdium, ale v priebehu udeleného pobytu sa preukáže, že toto štúdium štátny príslušník tretej krajiny nemôže vykonávať napríklad z dôvodu jazykovej bariéry (štátny príslušník tretej krajiny neovláda jazyk, v ktorom štúdium prebieha).

V písmene k) ide o reakciu na doplnenie § 21 ods. 3, ktoré vychádza z aplikačnej praxe a spresňuje podmienky, kedy štátny príslušník tretej krajiny vykonáva účel pobytu na území Slovenskej republiky. Na základe uvedeného sa navrhuje nový dôvod na zrušenie prechodného pobytu a to v prípade, ak policajný útvar zistí, že štátny príslušník tretej krajiny nevykonáva účel prechodného pobytu na území Slovenskej republiky.

V bode 57 sa jedná o legislatívno-technickú úpravu k doplneniu písmen i) až k) v § 36 ods. 1.

**K bodom 59, 122 a 123 (§ 37 až 41, § 125 ods. 13 a 14 a § 131k ods. 4)**

Vzhľadom na veľký rozsah zmien a doplnení ako aj lepšiu prehľadnosť predmetných ustanovení sa navrhuje nové znenie osobitných ustanovení o prechodnom pobyte modrá karta. Navrhovaná úprava vychádza z transpozície Smernice (EÚ) 2021/1883 a aktualizuje súčasné znenie nasledovne:

* § 37 ods. 3 vychádza z článku 2 bod 7 Smernice (EÚ) 2021/1883. Zaviedla sa povinná transpozícia súvisiaca s preukazovaním vyššej odbornej kvalifikácie aj prostredníctvom vyšších odborných zručností. Ide o povinné rozšírenie pojmu vyššia odborná kvalifikácia oproti predchádzajúcemu zneniu.
* § 37 ods. 4 a 5 vychádza z článku 2 bod 8 a 9 Smernice (EÚ) 2021/1883, kde sa ustanovuje forma preukazovania vyššej odbornej kvalifikácie.
* § 37 ods. 7) vychádza z článku 3 bod 2 Smernice (EÚ) 2021/1883; zužuje sa zoznam štátnych príslušníkov tretích krajín, na ktorých sa osobitné ustanovenia o prechodnom pobyte modrá karta neuplatňujú. Uvedené osobitné ustanovenia sa oproti predchádzajúcemu zneniu vzťahujú napríklad aj na osoby s udeleným azylom, poskytnutou doplnkovou ochranou alebo na osoby, ktoré majú udelený prechodný pobyt na účel sezónneho zamestnania.
* § 38 ods. 5 a § 40 ods. 5 vychádzajú z článku 5 bod 1 písm. a) až d), bod 3 a 7 a článku 21 bod 4 písm. a) Smernice (EÚ) 2021/1883. Ustanovuje sa zoznam dokladov, ktoré musí štátny príslušník tretej krajiny predložiť k žiadosti o vydanie modrej karty, k žiadosti o obnovenie modrej karty alebo k žiadosti o vydanie modrej karty v súvislosti s dlhodobou mobilitou.
* § 39 ods. 1 písm. d) vychádza z článku 21 bod 1 Smernice (EÚ) 2021/1883. Ide o prípad zamietnutia žiadosti o vydanie modrej karty v rámci dlhodobej mobility, a to v prípade, ak má štátny príslušník tretej krajiny vydanú modrú kartu v inom členskom štáte kratšie ako 12 mesiacov.
* § 39 ods. 1 písm. e) a f) vychádza z článku 7 bod 1 písm. d) a článku 21 bod 11 Smernice (EÚ) 2021/1883. V písmene e) sa zavádza nový dôvod na zamietnutie žiadosti o vydanie modrej karty v prípade, ak zamestnávateľ, u ktorého má byť štátny príslušník tretej krajiny zamestnaný, bol založený alebo vykonáva činnosť s hlavným cieľom uľahčovať vstup štátnych príslušníkov tretích krajín. V písmene f) sa zavádza nový dôvod na zamietnutie žiadosti o vydanie modrej karty v prípade, ak pôjde o opakovanú alebo viacnásobnú mobilitu. Pôde o prípad, kedy štátny príslušník tretej krajiny žiada o modrú kartu na území Slovenskej republiky po tom, ako mal vydanú modrú kartu v súvislosti s mobilitou v členskom štáte, z ktorého prichádza. V prípade, ak má štátny príslušník tretej krajiny vydanú modrú kartu v tomto členskom štáte menej ako 6 mesiacov, je to dôvod na zamietnutie žiadosti o vydanie modrej karty na území Slovenskej republiky.
* § 39 ods. 2 vychádza z článku 21 bod 9 štvrtý pododsek Smernice (EÚ) 2021/1883. Zavádza sa povinnosť pre policajný útvar oznámiť príslušnému členskému štátu konkrétne dôvody zamietnutia žiadosti o udelenie modrej karty (dlhodobá mobilita), a to v prípadoch, kedy je žiadosť zamietnutá z dôvodu, že štátny príslušník tretej krajiny predloží doklady získané podvodným spôsobom, falošné alebo pozmenené doklady alebo je hrozbou pre bezpečnosť štátu, verejný poriadok alebo verejné zdravie.
* § 40 ods. 6 a § 41 ods. 6 vychádzajú z článku 8 bod 6 Smernice (EÚ) 2021/1883. Uvedené ustanovenia upravujú postup policajného útvaru v prípade, ak zistí skutočnosti, ktoré sú dôvodom na odňatie modrej karty alebo na zamietnutie žiadosti o jej obnovenie. Takýmito dôvodmi sú prípady, kedy si zamestnávateľ nesplnil svoje povinnosti týkajúce sa sociálneho zabezpečenia, daní, pracovných práv alebo pracovných podmienok, alebo ak už nie sú splnené podmienky pre vysokokvalifikované zamestnanie podľa platných právnych predpisov stanovených v kolektívnych zmluvách alebo zavedené postupmi v príslušných profesijných odboroch. Nakoľko sa jedná o dôvody spôsobené zamestnávateľom, policajný útvar je tieto skutočnosti povinný oznámiť štátnemu príslušníkovi tretej krajiny. Zároveň má takýto štátny príslušník tretej krajiny ochrannú lehotu tri mesiace (ak má vydanú modrú kartu menej ako dva roky) alebo šesť mesiacov (ak má vydanú modrú kartu viac ako dva roky) na nájdenie si nového pracovného miesta zodpovedajúceho vysokokvalifikovanému zamestnaniu. Jedná sa o prípady, kedy ide o odňatie modrej karty alebo počas konania o obnovení modrej karty a úrad práce, sociálnych vecí a rodiny oznámi policajnému útvaru uvedené dôvody v čase už vydanej modrej karty alebo vydá potvrdenie, ktoré obsahuje nesúhlas s obsadením voľného pracovného miesta z uvedených dôvodov. Policajný útvar začína konať až márnym uplynutím stanovenej lehoty tri alebo šesť mesiacov. V tomto prípade lehota na rozhodnutie podľa § 40 ods. 6 neplynie po dobu, kedy si štátny príslušník tretej krajiny nájde nové pracovné miesto zodpovedajúce vysokokvalifikovanému zamestnaniu, ale maximálne po dobu troch alebo šiestich mesiacov. V prípade márneho uplynutia maximálnej stanovenej doby policajný útvar zamietne žiadosť o obnovenie modrej karty.
* § 41 ods. 1 písm. e) a f) vychádza z článku 8 bod 2 písm. f) Smernice (EÚ) 2021/1883. Policajný útvar zamietne žiadosť o obnovenie modrej karty alebo odníme modrú kartu z dôvodov podľa § 41 ods. 1 písm. e) alebo f) len počas prvých dvanástich mesiacov od vydania modrej karty.
* § 41 ods. 3 vychádza z článku 8 bod 5 Smernice (EÚ) 2021/1883. Uvedené ustanovenie špecifikuje, kedy policajný útvar žiadosť o obnovenie modrej karty nezamietne alebo modrú kartu neodníme – nezačne konanie o odňatí modrej karty.

V bodoch 122 a 123 ide o súvisiacu legislatívnotechnickú úpravu.

**K bodu 64 (§ 48 ods. 3 druhá veta)**

Ide o legislatívnotechnickú úpravu.

**K bodom 65 a 67 (§ 52 ods. 1 písm. c) a ods. 5)**

Navrhovaná úprava vychádza z článku 18 bod 2 a 3 Smernice (EÚ) 2021/1883. Uvedené ustanovenie umožňuje držiteľovi modrej karty kumuláciu období pobytu na území členských štátov a na území Slovenskej republiky, ktorých celková dĺžka presahujúca päť rokov (minimálne dva roky na území Slovenskej republiky ako držiteľ modrej karty) je podmienkou na udelenie dlhodobého pobytu na území Slovenskej republiky.

Zároveň sa do odseku 5 doplnila podmienka započítavania dĺžky nepretržitého pobytu na účel štúdia na území členských štátov v polovičnej dĺžke.

**K bodom 68 a 69 (§ 52 ods. 6, § 54 ods. 4)**

Navrhovaná úprava vychádza z článku 5 bodu 2 smernice Rady 2003/109/ES z 25. novembra 2003 o právnom postavení štátnych príslušníkov tretích krajín, ktoré sú osobami s dlhodobým pobytom v platnom znení, ktorý umožňuje členskému štátu vyžadovať od štátnych príslušníkov tretích krajín na udelenie dlhodobého pobytu, aby vyhoveli integračným podmienkam stanoveným v národnom práve. Z dôvodu, že postavenie štátneho príslušníka tretej krajiny s dlhodobým pobytom a práva a povinnosti z neho vyplývajúce sa približujú k právam a povinnostiam občana Slovenskej republiky (občana Únie), bude sa preverovať hĺbka integrácie štátneho príslušníka tretej krajiny do spoločnosti, a to preukazovaním ovládania slovenského jazyka. Znalosť jazyka hostiteľského členského štátu výrazne uľahčuje komunikáciu medzi štátnymi príslušníkmi tretích krajín a štátnymi príslušníkmi dotknutého členského štátu a navyše podporuje interakciu a rozvoj sociálnych vzťahov medzi nimi. Ide o základnú integračnú podmienku pre začlenenie štátneho príslušníka tretej krajiny do spoločnosti, ktorá preukáže schopnosť jedinca prispievať a podporovať jej hospodársky, sociálny a kultúrny rast. Jedná sa o najjednoduchšiu a najrýchlejšiu formu overenia integrácie. V navrhovanej úprave sa zároveň stanovuje výnimka z preukazovania ovládania slovenského jazyka. Ovládanie slovenského jazyka sa bude preukazovať úspešným vykonaním jazykovej skúšky vykonanej na príslušnej štátnej jazykovej škole za účasti zástupcu ministerstva vnútra. Jazyková náročnosť skúšky bude zodpovedať stupňu A2 Spoločného európskeho referenčného rámca pre jazyky.

**K bodu 70 (§ 56 písm. d))**

Navrhovaná úprava vychádza z článku 18 bod 4 Smernice (EÚ) 2021/1883. Uvedeným ustanovením sa štátnemu príslušníkovi tretej krajiny s postavením osoby s dlhodobým pobytom na území Slovenskej republiky ako držiteľovi modrej karty alebo ako rodinnému príslušníkovi držiteľa modrej karty umožňuje zdržiavať sa mimo územia členských štátov 24 po sebe nasledujúcich mesiacov bez toho, aby to zakladalo dôvod na zrušenie dlhodobého pobytu na území Slovenskej republiky.

**K bodu 71 (§ 59 ods. 5)**

Navrhovaná zmena vychádza z článku 12 Smernice Rady (ES) 2001/55 z 20. júla 2001 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov, ktorá umožňuje vykonávať samostatnú zárobkovú činnosť osobám s udelenou dočasnou ochranou počas doby trvania dočasnej ochrany.

**K bodu 72 (§ 61a ods. 6)**

Rozširujú sa dôvody, kedy policajný útvar nevydá potvrdenie o možnosti zotrvať na území Slovenskej republiky, a to v prípade, ak nebude možné jednoznačne zistiť totožnosť nelegálneho migranta. Týmto opatrením sa Slovenská republika z hľadiska nelegálnej migrácie stane menej atraktívna, čo by malo znížiť počet nelegálnych cudzincov.

**K bodu 74 (§ 73 ods. 6)**

Navrhovaná úprava vychádza z článku 9 bod 4 až 6 Smernice (EÚ) 2021/1883. Uvedené ustanovenie rozširuje povinnosť policajného útvaru uvádzať vo vydanom doklade držiteľa modrej karty v kolónke „Poznámka“ aj ďalšie nové záznamy.

**K bodu 75 (§ 73 vypustený odsek 18)**

Uvedená právna úprava vychádza zo zmeny aplikačnej praxe týkajúcej sa podmienok udeľovania prechodného pobytu na účel zamestnania (jednotné povolenia na pobyt a zamestnanie). V tejto súvislosti sa vypúšťa povinnosť policajného útvaru vydať štátnemu príslušníkovi tretej krajiny s udeleným prechodným pobytom na účel zamestnania doklad – dodatočné údaje o zamestnaní. Za doklad preukazujúci údaje o zamestnaní bude považované potvrdenie o obsadení voľného pracovného miesta obsahujúce súhlas s jeho obsadením, ktorý zamestnávateľovi vydá príslušný úrad práce, sociálnych vecí a rodiny.

**K bodu 76 (§ 76 ods. 1 písm. c))**

Navrhovaná úprava vyplýva z potreby členských štátov vymieňať si informácie o žiadateľoch o cestovné povolenie, o udelených alebo zamietnutých cestovných povoleniach.

**K bodom 77, 78, 83, 84, 88 až 91, 94 a 100 (§ 77 ods. 1 prvá veta a štvrtá veta, § 83 ods. 1 druhá veta, § 83 ods. 2 úvodná veta, § 83 ods. 10 a 11, § 86 ods. 1 písm. a) až c), § 88 ods. 2, § 111 ods. 8)**

Navrhovaná úprava nadväzuje na schengenské hodnotenie návratov z roku 2019 a odporúčania na riešenie nedostatkov zistených v hodnotení Slovenska za rok 2019 o uplatňovaní schengenského acquis v oblasti návratu. Podľa doterajšieho znenia policajný útvar v rozhodnutí o administratívnom vyhostení obligatórne uložil zákaz vstupu iba v prípade, ak nebola určená lehota na vycestovanie podľa § 83 ods. 2 zákona o pobyte cudzincov. Na základe odporúčania schengenskej komisie, aby zákaz vstupu systematicky sprevádzal rozhodnutie o návrate, ktoré neposkytuje lehotu na dobrovoľný odchod, v súlade s čl. 11 ods. 1 smernice Európskeho parlamentu a Rady 2008/115/ES o spoločných normách a postupoch členských štátov na účely návratu štátnych príslušníkov tretích krajín, ktorí sa neoprávnene zdržiavajú na ich území, sa navrhuje v § 77 ods. 1 vypustenie odkazu na ustanovenie § 83 ods. 2. Súčasne sa navrhuje zrušenie povinnosti policajného útvaru určiť v rozhodnutí o administratívnom vyhostení lehotu na vycestovanie na základe žiadosti štátneho príslušníka tretej krajiny a zrušenie povinnosti policajného útvaru písomne poučiť štátneho príslušníka tretej krajiny o možnosti požiadať o určenie lehoty na vycestovanie ako aj o dôsledkoch nepožiadania o určenie tejto lehoty.

Navrhovanou úpravou sa § 83 ods. 2 zosúlaďuje s čl. 7 ods. 4 smernice Európskeho parlamentu a Rady 2008/115/ES. V súlade s predmetným ustanovením môžu členské štáty pri osobitných dôvodoch týkajúcich sa rizika úteku alebo rizika pre verejný poriadok, verejnú bezpečnosť alebo národnú bezpečnosť, poskytnúť osobe lehotu na vycestovanie kratšiu ako sedem dní.

Navrhovaná zmena, keď policajný útvar bude môcť určiť lehotu kratšiu ako 7 dní sa týka prípadov, kedy z dôvodov uvedených v odseku 2 nie je potrebné určiť v rozhodnutí o administratívnom vyhostení lehotu na vycestovanie viac ako 7 dní. Pôjde predovšetkým o prípady, kedy štátny príslušník tretej krajiny vycestoval z územia Slovenskej republiky cez vonkajšiu hranicu a pri hraničnej kontrole sa zistí, že sa na území Slovenskej republiky zdržiava neoprávnene z dôvodu, že vyčerpal 90 dní v schengenskom priestore.

V prípade, ak ide o prekročenie 90 dňového obdobia len o niekoľko dní, nie je na mieste určenie zákazu vstupu, preto je potrebné určiť v rozhodnutí o administratívnom vyhostení lehotu na vycestovanie. A zároveň nie je potrebné, aby táto lehota bola 7 dní a viac.

Navrhovanou úpravou § 83 ods. 10 a § 111 ods. 8 je potrebné zabezpečiť, aby postupy uplatňované na štátnych príslušníkov tretích krajín, ktorí sa neoprávnene zdržiavajú na území Slovenskej republiky a sú držiteľmi platného povolenia na pobyt vydaného iným členským štátom, spĺňali ustanovenia čl. 6 ods. 2 smernice Európskeho parlamentu a Rady 2008/115/ES, najmä pokiaľ ide o požiadavku okamžitého návratu do tohto členského štátu pred vydaním rozhodnutia o administratívnom vyhostení. Z tohto dôvodu sa navrhuje povinnosť pre policajný útvar písomne poučiť štátneho príslušníka tretej krajiny, ktorý má na území iného členského štátu udelený pobyt a ktorý sa na území Slovenskej republiky zdržiava neoprávnene o tom, že je povinný bezodkladne, najneskôr do 24 hodín opustiť územie Slovenskej republiky. Administratívne vyhostenie takejto osoby bude možné len v prípade nesplnenia tejto povinnosti.

Navrhovaná úprava § 88 ods. 2 v súlade s čl. 3 ods. 7 smernice Európskeho parlamentu a Rady 2008/115/ES zavádza ďalšie situácie, ktoré je nutné vyhodnotiť ako riziko úteku štátneho príslušníka tretej krajiny. Týmto sa reflektuje na požiadavku Európskej únie o výraznejšiu konkretizáciu situácií, kedy je možné hovoriť o riziku úteku u štátneho príslušníka tretej krajiny v súvislosti s jeho zaistením podľa zákona o pobyte cudzincov.

V § 83 ods. 11 navrhovaná úprava vychádza z článku 23 bod 5 Smernice (EÚ) 2021/1883. Ustanovenie upravuje postup policajného útvaru v prípade, ak sa rozhodne administratívne vyhostiť štátneho príslušníka tretej krajiny po tom, čo mu bola zamietnutá žiadosť o obnovenie modrej karty alebo mu bola modrá karta odňatá, a ktorý má v členskom štáte udelenú medzinárodnú ochranu. V tomto prípade je policajný útvar povinný vyžiadať si informáciu od orgánu členského štátu, ktorý štátnemu príslušníkovi udelil medzinárodnú ochranu, o tom, či medzinárodná ochrana stále trvá. V prípade, ak medzinárodná ochrana v členskom štáte naďalej trvá, policajný útvar v rozhodnutí o administratívnom vyhostení určí tento členský štát ako krajinu, do ktorej má byť táto osoba vyhostená. Zároveň ale policajný útvar tento postup neuplatní v prípade, ak osoba predstavuje vážnu hrozbu pre bezpečnosť štátu alebo verejný poriadok, alebo ohrozuje bezpečnosť štátu, verejný poriadok alebo verejné zdravie.

**K bodu 79 (§ 77 ods. 3)**

V súvislosti s potrebami aplikačnej praxe sa navrhuje doplnenie tohto ustanovenia o dôvod, kedy policajný útvar nezačne konať vo veci administratívneho vyhostenia štátneho príslušníka tretej krajiny, a to, ak pred začatím konania zistí prekážky administratívneho vyhostenia. Oproti predchádzajúcej právnej úprave sa touto zmenou zníži počet správnych konaní vo veci administratívneho vyhostenia v prípadoch, keď boli zistené prekážky administratívneho vyhostenia už pred začatím konania.

**K bodu 80 (§ 78 ods. 6)**

Uvedená právna úprava vychádza z potreby zmeny aplikačnej praxe. Zavádza sa nové oprávnenie policajta v súvislosti s predvedením cudzinca podľa § 79 v konaní o administratívnom vyhostení, v konaní o zaistení alebo v konaní o zákaze vstupu cudzinca, a to oprávnenie vykonať prehliadku telefónneho prístroja, telekomunikačného zariadenia, audiovizuálneho zariadenia alebo obdobného zariadenia alebo elektronického nosiča, ktoré má cudzinec pri sebe, s cieľom čo najrýchlejšie zistiť jeho totožnosť a štátnu príslušnosť. Toto oprávnenie bude mať pozitívny vplyv na urýchlenie preukazovania existencie prekážok administratívneho vyhostenia, čím sa odstráni právna neistota týchto osôb súvisiaca s ich možnosťou zotrvať na území Slovenskej republiky. Policajt bude môcť vykonať takúto prehliadku len v prítomnosti cudzinca a len v prípade, ak k takejto prehliadke cudzinec dal písomný súhlas. Zároveň, má policajt povinnosť pred vykonaním prehliadky poučiť cudzinca v jazyku, ktorému rozumie, alebo v jazyku, o ktorom sa dá odôvodnene predpokladať, že mu rozumie. Policajt o vykonaní prehliadky spíše úradný záznam.

**K bodu 81 (§ 82 ods. 6)**

V súvislosti s potrebami aplikačnej praxe sa navrhuje doplnenie tohto ustanovenia, nakoľko sa vyskytujú prípady, kedy sa osoba preukáže pravým dokladom, no je preukázateľné, alebo je vopred známa informácia, že tento doklad bol osobe vydaný neoprávnene (napr. zaplatila za vystavenie dokladu, na ktorý nemala právny nárok osobe, ktorá jeho vystavením prekročila svoje právomoci).

**K bodu 95 (§ 93 ods. 5)**

V súvislosti s potrebami aplikačnej praxe a na základe podnetu verejného ochrancu práv, v prípadoch, kedy izolácia osoby obmedzenej na osobnej slobode od ostatných umiestnených osôb môže byť invazívnym zásahom do základných ľudských práv, pričom môže byť v niektorých prípadoch spôsobilá ohroziť fyzické a duševné zdravie izolovanej osoby, sa stanovuje maximálna dĺžka umiestnenia zaisteného cudzinca v oddelenom režime zaistenia na dobu 14 dní. V prípadoch, kedy aj naďalej pretrvávajú dôvody umiestnenia cudzinca v oddelenom režime zaistenia, zariadenie je povinné najneskôr 1 deň pred uplynutím lehoty oznámiť prokurátorovi predĺženie umiestnenia zaisteného štátneho príslušníka tretej krajiny v priestore s oddeleným režimom zaistenia s uvedením konkrétnych dôvodov.

**K bodu 96 (§ 111 ods. 1 písm. a))**

Uvedená právna úprava vychádza z potreby zmeny aplikačnej praxe týkajúcej sa preverovania dĺžky oprávneného a nepretržitého pobytu na území Slovenskej republiky, ktorý je jednou z podmienok udelenia dlhodobého pobytu. V tejto súvislosti sa povinnosť štátneho príslušníka tretej krajiny oznámiť písomne policajnému útvaru, že sa bude viac ako 180 dní nepretržite zdržiavať mimo územia Slovenskej republiky, nebude vzťahovať len na štátneho príslušníka tretej krajiny s udeleným trvalým pobytom, ale na štátneho príslušníka tretej krajiny s udeleným pobytom na území Slovenskej republiky všeobecne.

**K bodu 97 (§ 111 ods. 1 písm. p) a r))**

Navrhovaná zmena v písmene p) vychádza zo zmeny § 31 ods. 3 a § 44 ods. 3, ktorá umožňuje štátnym príslušníkovi tretej krajiny zotrvať na území SR až do právoplatného rozhodnutia o žiadosti o udelenie prechodného pobytu alebo o udelenie trvalého pobytu na päť rokov. V súvislosti s uvedeným sa v § 111 ods. 1 písm. p) takýmto štátnym príslušníkom tretej krajiny v prípade zamietnutia ich  žiadosti (vrátane zmeny druhu alebo účelu pobytu)posunie povinnosť vycestovať z územia SR až do 30 dní od vykonateľnosti rozhodnutia  o zamietnutí žiadosti.

Navrhovaná úprava v písmene r) vyplýva z aplikačnej praxe, kedy cudzinci neodovzdajú na policajný útvar neplatné doklady, ktorých sú držiteľmi, po skončení ich platnosti. Aby nedochádzalo k situáciám, že cudzinec neodovzdá neplatný doklad alebo ho odovzdá oneskorene, navrhuje sa splnenie tejto povinnosti limitovať slovnou lehotou „bezodkladne“. Súčasne sa dopĺňa možnosť odovzdať neplatný doklad aj na zastupiteľskom úrade.

**K bodu 99 (§ 111 ods. 4)**

Navrhovaná úprava vychádza z transpozície čl. 15 ods. 2 písm. a), čl. 15 ods. 3 a 4 Smernice (EÚ) 2021/1883. Upravuje povinnosť držiteľa modrej karty vo vzťahu k obdobiu nezamestnanosti a nájdeniu si nového zamestnávateľa.

**K bodu 101 (§ 115 ods. 1)**

Uvedená právna úprava vychádza zo zmeny aplikačnej praxe týkajúcej sa podmienok udeľovania prechodného pobytu na účel zamestnania (jednotné povolenia na pobyt a zamestnanie) ako aj z prechodu kompetencie z Ústredia práce, sociálnych vecí a rodiny na úrady práce, sociálnych vecí a rodiny v prípadoch týkajúcich sa vydávania potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu.

**K bodu 102 (§ 115 ods. 2)**

Ide o zosúladenie pojmológie s príslušným právnym predpsiom.

**K bodu 103 (§ 115 ods. 4)**

Na základe poznatkov aplikačnej praxe sa v súvislosti s povinnosťou školy oznamovať policajnému útvaru začatie štúdia, prerušenie štúdia, zanechanie štúdia, vylúčenie zo štúdia alebo skončenie štúdia štátneho príslušníka tretej krajiny predlžuje lehota na splnenie tejto povinnosti z 3 pracovných dní na desať pracovných dní. Zmena lehoty sa týka len prechodného pobytu na účel štúdia. Pri štúdiu na základe udeleného národného víza podľa § 15 ods. 1 písm. c) lehota na splnenie oznamovacej povinnosti ostáva bez zmeny.

**K bodu 104 (§ 115 ods. 5)**

V súvislosti s nariadením vlády Slovenskej republiky o záujme Slovenskej republiky udeliť národné vízum vybraným skupinám štátnych príslušníkov tretích krajín, kde patria aj vysokokvalifikovaní štátni príslušníci tretích krajín, sa navrhuje rozšíriť povinnosť zamestnávateľa oznámiť do troch pracovných dní policajnému útvaru skončenie pracovného pomeru alebo nenastúpenie štátneho príslušníka tretej krajiny do zamestnania podľa § 23 aj o štátneho príslušníka tretej krajiny, ktorému bolo udelené národné vízum podľa § 15 ods. 1 písm. d) v súvislosti so zamestnaním na území SR.

**K bodom 108 a 117 (§ 119 ods. 1 písm. a), § 122 ods. 2)**

Navrhovaná úprava v bode 107 reaguje na konanie ubytovateľov, ktorí pre potreby preukázania zabezpečenia ubytovania cudzinca na území Slovenskej republiky vystavujú potvrdenie aj v prípadoch, kedy je kapacita ubytovacieho zariadenia prekročená. Z uvedeného dôvodu sa dopĺňa nová skutková podstata správneho deliktu, ktorého sa ubytovateľ môže dopustiť.

V bode 116 ide o zmenu vyplývajúcu z aplikačnej praxe, kedy sa v § 122 ods. 2 konkrétnejšie špecifikuje dôvod, kedy policajný útvar neakceptuje doklad o zabezpečení ubytovania.

**K bodu 109 (§ 120 ods. 1)**

Rozširuje sa výpočet právnych úkonov, ktoré nie je potrebné vykonať výlučne v listinnej podobe. V prípade prečíslovania odsekov v § 125 z ods. 10 na 12 ide o legislatívnotechnickú úpravu súvisiacu s vložením nových odsekov v novelizačnom bode 120.

**K bodom 111 a 112 (§ 121 ods. 1 prvá veta a § 121 ods. 3)**

Ruší sa povinnosť štátneho príslušníka tretej krajiny preukázať bezúhonnosť predložením výpisu z registra trestov členského štátu, ktorý umožňuje poskytnutie registra trestov prostredníctvom elektronickej služby zavedenej na tento účel. Zároveň sa zavádza povinnosť policajného útvaru v takomto prípade vyžiadať register trestov členského štátu prostredníctvom elektronickej služby zavedenej na tento účel prostredníctvom elektronickej komunikácie Generálnej prokuratúry Slovenskej republiky.

**K bodu 113 (§ 121 ods. 5)**

V súlade s potrebami aplikačnej praxe bude môcť Ministerstvo vnútra SR v odôvodnených prípadoch v rámci konania o pobyte cudzincov akceptovať doklad preukazujúci bezúhonnosť štátneho príslušníka tretej krajiny, ktorý je starší ako 90 dní. Na rozdiel od predchádzajúcej právnej úpravy bude môcť Ministerstvo vnútra SR akceptovať doklad o bezúhonnosti starší ako 90 dní aj v prípade, ak je obdobie medzi vydaním takéhoto dokladu štátneho príslušníka tretej krajiny a jeho príchodom na územie Slovenskej republiky dlhšie ako 90 dní.

**K bodu 118 (§125 ods. 3)**

Navrhovanou zmenou sa rozširuje výpočet dokladov, ktoré sa na účely konania podľa zákona o pobyte cudzincov považujú za platný cestovný doklad. Za takýto doklad sa bude považovať aj cudzinecký pas vydaný štátnemu príslušníkovi tretej krajiny s udelenou doplnkovou ochranou, ktorý žiada o udelenie dlhodobého pobytu na území Slovenskej republiky v prípade, ak hodnoverným spôsobom preukáže svoju totožnosť inými dokladmi.

**K bodu 119 (§ 125 ods. 7 a 8)**

Dopĺňajú sa dôvody neudelenia súhlasného stanoviska spravodajských služieb s udelením prechodného pobytu alebo trvalého pobytu štátneho príslušníka tretej krajiny staršieho ako 14 rokov v konaní o udelenie prechodného alebo trvalého pobytu na území Slovenskej republiky. Uvedeným doplnením zároveň dôjde k zosúladeniu právnej úpravy s nálezmi Ústavného súdu Slovenskej republiky číslo PL. ÚS 8/2016 zo dňa 12. decembra 2018 a číslo PL. ÚS 15/2020 zo dňa 15. marca 2023.

**K bodu 120 (§ 125 ods. 11)**

Navrhovaná úprava vychádza z článku 8 bod 2 písm. f) Smernice (EÚ) 2021/1883. Zavádza sa povinnosť policajného útvaru odpovedať na žiadosť členského štátu, či držiteľ modrej karty EÚ je aj naďalej osobou s postavením medzinárodnej ochrany.

**K bodu 121 (§ 125 ods. 12)**

Uvedená právna úprava vychádza zo zmeny aplikačnej praxe týkajúcej sa podmienok udeľovania prechodného pobytu na účel zamestnania (jednotné povolenia na pobyt a zamestnanie) ako aj z prechodu kompetencie z Ústredia práce, sociálnych vecí a rodiny na úrady práce, sociálnych vecí a rodiny pri vydávaní potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu. Zároveň sa dopĺňa ďalšia povinnosť policajného útvaru informovať úrad práce, sociálnych vecí a rodiny o zániku poskytovania dočasného útočiska z dôvodu udelenia prechodného pobytu na území Slovenskej republiky.

**K bodu 124 (§ 126 ods. 2)**

Navrhovaná úprava vychádza z transpozície čl. 15 ods. 5 Smernice (EÚ) 2021/1883. V súvislosti s uvedeným sa umožňuje štátnemu príslušníkovi tretej krajiny s vydanou modrou kartou popri vykonávaní vysokokvalifikovaného zamestnania vykonávať aj podnikateľskú činnosť v zmysle národného práva.

**K bodu 125 (§ 126 ods. 5)**

Na základe poznatkov z aplikačnej praxe sa ustanovuje, že čestné vyhlásenie nemusí byť osvedčené, ak ho cudzinec podpíše na policajnom útvare.

**K bodu 126 (§ 129 ods. 2 písm. a))**

Navrhovanou úpravou sa dopĺňajú kontaktné údaje štátneho príslušníka tretej krajiny z dôvodu možnosti zasielania informačných správ týkajúcich sa oznámenia o udelení pobytu a zároveň pre zasielanie informácií týkajúcich sa výroby dokladu o pobyte a jeho doručenia na adresu.

**K bodu 127 (§ 129 ods. 5)**

Navrhovaná úprava dopĺňa oprávnenie Ministerstva vnútra SR spracovávať v rámci konania o vydanie cestovného povolenia osobné údaje.

**K bodu 128 (§ 131k ods. 1 prvá veta)**

Zužuje sa možnosť štátneho príslušníka tretej krajiny s prechodným pobytom zotrvať na území Slovenskej republiky po skončení platnosti povolenia na pobyt. Táto možnosť sa nebude vzťahovať na štátneho príslušníka tretej krajiny v prípade, ak požiada o obnovenie prechodného pobytu, a táto žiadosť mu bude zamietnutá. To znamená, že prechodný pobyt takéhoto štátneho príslušníka tretej krajiny zanikne právoplatným rozhodnutím o zamietnutí žiadosti o obnovenie prechodného pobytu.

**K bodu 129 (§ 131l)**

Navrhuje sa nové prechodné ustanovenie v súvislosti s konaniami, ktoré boli začaté do účinnosti navrhovanej novej právnej úpravy. Tieto sa dokončia podľa predpisov účinných do účinnosti navrhovanej novej právnej úpravy s výnimkou tých konaní, v ktorých je nová právna úprava pre osobu priaznivejšia.

**K bodu 130 (v celom texte)**

V súvislosti s digitalizáciou úkonov žiadatelia nebudú musieť k žiadosti o udelenie pobytu predložiť dve fotografie, nakoľko policajný útvar vyhotovuje digitálnu fotografiu žiadateľa. Z tohto dôvodu postačuje, ak žiadateľ predloží jednu fotografiu, ktorá sa prikladá k žiadosti o pobyt.

**K bodom 131 a 132 (príloha č. 2 vypustený desiaty bod a nový bod devätnásť)**

Dopĺňa sa zoznam preberaných právne záväzných aktov Európskej Únie.

**K článku II (zákon o správnych poplatkoch)**

**K bodu 1 (§ 7 ods. 7 prvá veta)**

Cieľom navrhovanej právnej úpravy je, na základe poznatkov aplikačnej praxe, umožniť zastupiteľským úradom Slovenskej republiky v zahraničí vyberať správne poplatky aj platobnou kartou. Podľa § 7 ods. 7 zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „zákon č. 145/1995 Z. z.“) zastupiteľské úrady Slovenskej republiky v zahraničí vyberajú poplatky v hotovosti, prevodom z účtu v banke alebo v pobočke zahraničnej banky alebo poštovým poukazom, čo však nezohľadňuje vývoj a trendy v platobnom styku bežné v cudzích štátoch. Navrhuje sa teda zjednotiť forma výberu správnych poplatkov zastupiteľskými úradmi Slovenskej republiky v zahraničí s formou výberu správnych poplatkov na území Slovenskej republiky podľa § 7 ods. 1 zákona č. 145/1995 Z. z.

**K bodu 2 (časť II položka 24 písm. f) a g))**

Navrhovanou úpravou sa zvyšuje správny poplatok za vydanie dokladu o pobyte z dôvodu, že tento bude po jeho vyhotovení zasielaný na adresu žiadateľa. V návrhu zákona sú zohľadnené správne poplatky podľa zákona č. 530/2023 Z. z., ktorým sa menia a dopĺňajú niektoré zákony v súvislosti so zlepšením stavu verejných financií, ktoré budú účinné od 1. apríla 2024, teda skôr ako je predpokladaná účinnosť predloženého návrhu zákona.

**K bodom 3 až 7 (časť II položka 24 písmeno h), položka 24 Oslobodenie bod 3, 7, 8 a 9)**

V súvislosti s bodom 2 sa vypúšťa doterajšia právna úprava zasielania dokladu o pobyte na adresu v Slovenskej republike a zároveň sa aktualizuje oslobodenie k položke 24.

**K bodu 8 (časť XVIII Splnomocnenie bod 6)**

Navrhovanou úpravou sa z dôvodu návrhu úpravy § 17 ods. 1 zákona č. 404/2011 Z. z. o pobyte cudzincov a o zmene a doplnení niektorých zákonov dopĺňa možnosť platiť poplatok pri podaní žiadosti o udelenie národného víza aj prostredníctvom externého poskytovateľa služieb určeného Ministerstvom zahraničných vecí a európskych záležitostí SR.

**K článku III (zákon o hlásení pobytu občanov Slovenskej republiky a registri obyvateľov Slovenskej republiky)**

**K bodom 1, 2 a 12 (§ 12 ods. 1 a 2 a § 23a ods. 1)**

V súvislosti s potrebou zaviesť do registra obyvateľov Slovenskej republiky aj ďalšie typy osôb, ktoré v ňom v súčasnosti vedené neboli, sa dopĺňa znenie § 12. Súčasne sa v súlade s požiadavkami zákona o ochrane osobných údajoch určuje, že doba uchovávania údajov v registri obyvateľov Slovenskej republiky a registri fyzických osôb je trvalá.

**K bodu 3 (§ 14 písm. e) a f))**

Z aplikačnej praxe vyplynuli požiadavky na doplnenie typu osoby - cudzinec bez pobytu na území Slovenskej republiky evidovaný v informačných systémoch vedených podľa osobitného predpisu aj do registra obyvateľov Slovenskej republiky. Taktiež sa do tohto registra zavádza aj nový typ osoby - cezhraničný používateľ elektronických služieb.

**K bodom 4, 6 a 13 (§ 15 písm. a), § 16 písm. a) a § 23a ods. 2)**

Do položkovej skladby osobných údajov typu osoby občan Slovenskej republiky s pobytom na území Slovenskej republiky a občan Slovenskej republiky bez pobytu na území Slovenskej republiky sa dopĺňajú nové položky - jedinečný identifikátor vytvorený odosielajúcim členským štátom v súlade s technickými špecifikáciami na účely cezhraničnej identifikácie, typ jedinečného identifikátora a kód krajiny vydávajúcej jedinečný identifikátor. Jednej fyzickej osobe bude možné zapísať viac identifikátorov v prípade, ak by použila autentifikačné prostriedky vydané rôznymi štátmi. Súčasne bude každej osobe vedenej v registri do tejto položky zapísaný jedinečný identifikátor vytvorený a pridelený Slovenskou republikou. A taktiež do tejto položky budú zapisované aj ďalšie jedinečné identifikátory.

Zaradenie ďalších položiek: štátna príslušnosť, okres úmrtia a štát úmrtia vyplynulo z požiadaviek aplikačnej praxe, kde štátna príslušnosť k Slovenskej republike sa doteraz rozlišovala len podľa typu osoby, čo niektorým odberateľom údajov spôsobovalo problémy. Súčasne sa do budúcna zabezpečí aj možnosť poskytovať údaj o štátnej príslušnosti k ďalším štátom, ak to bude pre odberateľov údajov potrebné. Okres a štát úmrtia sú číselníkové položky, ktoré spresňujú v súčasnosti uvádzané miesto úmrtia. Cieľom je zvýšenie kvality spracúvaných údajov.

**K bodu 5 (§ 15 písm. c) body 1e a 1f a § 16 písm. c) body 1e a 1f)**

Do položkovej skladby údajov o vzťahoch k iným osobám typu osoby občan Slovenskej republiky s pobytom na území Slovenskej republiky a občan Slovenskej republiky bez pobytu na území Slovenskej republiky sa dopĺňajú nové položky - dátum sobáša a miesto uzavretia sobáša. Zavedenie uvedených údajov je nutné pre zabezpečenie možnosti poskytovať údaje v rozsahu údajov uvedených na sobášnom liste z referenčného registra.

**K bodu 7 (§ 16 písm. d) bod 1)**

V nadväznosti na schválenie zákona č. 395/2019 Z. z. o občianskych preukazoch a o zmene a doplnení niektorých zákonov, ktorým sa zaviedla možnosť vydania občianskeho preukazu s miestom pobytu v zahraničí, sa dopĺňa položková skladba typu osoby - občan Slovenskej republiky bez pobytu na území Slovenskej republiky.

**K bodu 8 (§ 17)**

Mení sa určenie položkovej skladby údajov pre typ osoby - cudzinec prihlásený na pobyt na území Slovenskej republiky a cudzinec, ktorému bol udelený azyl na území Slovenskej republiky tak, aby boli jednoznačne vymedzené jednotlivé položky rovnako ako je to pri ostatných typoch osôb. Súčasné znenie § 17 zákona spôsobuje v aplikačnej praxi problémy pri jednoznačnom určení osobných údajov, ktoré sú evidované na doklade o pobyte vydanom podľa zákona č. 404/2011 Z. z. o pobyte cudzincov. Z uvedeného dôvodu sa pristúpilo k taxatívnemu vymenovaniu údajov, ktoré sú evidované v registri obyvateľov. Štátna príslušnosť je v súčasnosti evidovaná na doklade, preto je potrebné ju uvádzať aj pri taxatívne vymedzenom rozsahu osobných údajov. Taktiež pre tento typ osoby sa zavádzajú nové položky - jedinečný identifikátor vytvorený odosielajúcim členským štátom v súlade s technickými špecifikáciami na účely cezhraničnej identifikácie, typ jedinečného identifikátora a kód krajiny vydávajúcej jedinečný identifikátor. Evidencia nového typu identifikátora vytvoreného odosielajúcim členským štátom v súlade s technickými špecifikáciami na účely cezhraničnej identifikácie, typu jedinečného identifikátora a kódu krajiny vydávajúcej identifikátor vyplýva z Vykonávacieho nariadenia Komisie (EÚ) 2015/1501 z 8. septembra 2015 o rámci interoperability podľa článku 12 ods. 8 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu a je nevyhnutná z dôvodu ľahšej identifikácie osoby a jednoznačného stotožnenia osôb. Pri využívaní elektronických služieb prostredníctvom Jednotnej digitálnej brány je možné, že predmetné služby bude chcieť využiť aj osoba – občan Slovenskej republiky alebo cudzinec s pobytom na území Slovenskej republiky. Evidovanie a uchovávanie predmetného identifikátora bude zabezpečovať ľahšie stotožnenie konzumenta elektronických služieb. Aj v prípade tohto typu osoby platí, že jednej fyzickej osobe bude možné zapísať viac identifikátorov v prípade, ak by použila autentifikačné prostriedky vydané rôznymi štátmi. Súčasne bude každej osobe do tejto položky zapísaný jedinečný identifikátor vytvorený a pridelený Slovenskou republikou a taktiež do tejto položky budú zapisované aj ďalšie jedinečné identifikátory.

**K bodu 9 (§ 17a a § 17b)**

Určuje sa položková skladba údajov pre novozavedené typy osôb do registra obyvateľov, t. j. pre cudzinca bez pobytu na území Slovenskej republiky evidovaného v informačných systémoch vedených podľa osobitného predpisu a pre cezhraničného používateľa elektronických služieb. Taktiež sa pre tieto typy osôb zavádzajú aj položky - jedinečný identifikátor vytvorený odosielajúcim členským štátom v súlade s technickými špecifikáciami na účely cezhraničnej identifikácie, typ jedinečného identifikátora a kód krajiny vydávajúcej jedinečný identifikátor, pričom aj pri týchto typoch osôb platí, že jednej fyzickej osobe bude možné zapísať viac identifikátorov v prípade, ak by použila rôzne autentifikačné prostriedky. Súčasne bude každej osobe do tejto položky zapísaný jedinečný identifikátor vytvorený a pridelený Slovenskou republikou a taktiež do tejto položky budú zapisované aj ďalšie jedinečné identifikátory. Súčasne platí, že pre tých odberateľov a poskytovateľov údajov, ktorí nebudú využívať údaje o cezhraničných používateľoch elektronických služieb, bude poskytovanie údajov naďalej zabezpečené súčasným spôsobom bez potreby akýchkoľvek dodatočných nákladov.

**K bodu 10 (§ 18 ods. 3)**

Obec poverená viesť matriku zaznamenáva údaje do registra obyvateľov, ak sú predmetom evidencie v registri obyvateľov. Zdrojovou agendou registra fyzických osôb je register obyvateľov. Keďže informačné systémy v správe Ministerstva vnútra Slovenskej republiky zapisujú údaje do registra fyzických osôb prostredníctvom registra obyvateľov Slovenskej republiky, dopĺňa sa povinnosť zapisovať údaje, ktoré majú byť predmetom evidencie v registroch, priamo do zákona.

**K bodu 11 (§ 23 ods. 1)**

Rozsah poskytovaných údajov sa dopĺňa o poskytnutie údajov o mieste a dátume úmrtia osoby, o ktorej sa poskytuje oznámenie o mieste pobytu obyvateľa, ak táto osoba nežije a údaje o úmrtí sú evidované v registri obyvateľov.

Požiadavka vyplynula z aplikačnej praxe, ako aj z dôvodu, že smrť predstavuje právnu skutočnosť, ktorá má právne následky. Pri poskytnutí oznámenia o mieste pobytu obyvateľa, ktorý zomrel a má v registri obyvateľov zapísané úmrtie, sa v oznámení uvádza dátum ukončenia pobytu. Žiadateľovi nie je zrejmé, že ukončenie pobytu požadovanej osoby nastalo z dôvodu úmrtia, pretože sa údaje o úmrtí v oznámení neposkytujú. Ďalej žiadateľ nemá vedomosť, že sa jedná o posledný pobyt osoby a už v budúcnosti iný pobyt osoby poskytnutý nebude. Tieto skutočnosti sa považujú za nesúlad v poskytovaní údajov pre žiadateľov o oznámenie miesta pobytu obyvateľa, čo zároveň vedie k mylnej predstave, že osoba je stále živá.

**K bodom 14 a 15 (§ 23b ods. 1 písm. d) a § 23b ods. 1 písm. e))**

Určenie položkovej skladby údajov registra fyzických osôb pre typ osoby - cudzinec bez pobytu na území Slovenskej republiky evidovaný v informačných systémoch vedených podľa osobitného predpisu a cezhraničný používateľ elektronických služieb sa určuje rovnako ako pre ostatné typy osôb.

**K bodu 16 (§ 23b ods. 2)**

Na správcu komunikačnej časti autentifikačného modulu pri cezhraničných používateľoch elektronických služieb sa nebude vzťahovať povinnosť zapisovať do registra údaje o cudzincoch bez pobytu na území Slovenskej republiky.

**K bodu 17 (§ 23b ods. 4)**

Zdrojovým informačným systémom pre údaje o cezhraničných používateľoch elektronických služieb bude komunikačná časť autentifikačného modulu. Správcovi tohto modulu sa určuje povinnosť zapisovať všetky údaje o tomto type osoby do registra fyzických osôb, v rozsahu podľa § 23b ods. 1 písm. e) v prípade, ak takéto údaje vo svojom informačnom systéme vedie. Súčasne sa stanovuje aj minimálna množina údajov, ktorá musí byť pre zápis takéhoto typu osoby naplnená a ktorá zodpovedá povinným položkám podľa Vykonávacieho nariadenia Komisie EÚ 2015/1501. Dôvodom stanovenia minimálnej množiny údajov je predchádzanie zapisovaniu údajov do registra fyzických osôb v prípadoch, ak by autentifikačný prostriedok týchto osôb bol vydaný v rozpore s uvedeným vykonávacím nariadením, to znamená v prípadoch, ak by neobsahoval všetky povinné položky.

**K bodom 18 a 19 (§ 23b ods. 5 a § 26 ods. 4)**

Legislatívno-technické úpravy v súvislosti so zavedením nového typu technického identifikátora.

**K bodom 20 až 22**

Aktualizácia poznámok pod čiarou v súvislosti s nadobudnutím účinnosti nového zákona č. 500/2022 Z. z. o Vojenskom spravodajstve.

**K čl. IV (zákon o službách zamestnanosti)**

**K bodu 1 (§ 2 ods. 3)**

V súlade s čl. 16 ods. 1 písm. e) smernice 2021/1883 EÚ, v zmysle ktorej majú držitelia modrej karty Európskej únie vydanej v Slovenskej republike (ďalej len „modrá karta“) nárok na rovnaké zaobchádzanie vo vzťahu k sociálnemu zabezpečeniu, ako štátni príslušníci členského štátu, sa navrhuje upraviť rovnaké právne postavenie držiteľa modrej karty pre vedenie v evidencii uchádzačov o zamestnanie ako občan Slovenskej republiky.

**K bodu 2 (§ 6 ods. 1)**

V nadväznosti na pôsobnosť úradu upravenej v § 13 ods. písm. f) zaraďovať občana do evidencie uchádzačov o zamestnanie sa návrhom precizuje znenie § 6 ods. 1 vypustením nadbytočného textu.

**K bodom 3, 7 až 9, 15, 31, 33, 34 [(§ 12 písm. o), § 13 ods. 3 písm. c), d), e), § 21 ods. 3, § 23b ods. 2 až 4)]**

V súvislosti s návrhom na zmenu podmienok pre udelenie modrej karty, ako aj s návrhom na zmenu procesu jej udeľovania a vydávaním potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu (viď novelizačný bod 19, § 21a), sa navrhuje zmena kompetentného orgánu pre vydávanie tohto potvrdenia, a to z Ústredia práce, sociálnych vecí a rodiny (ďalej len „ústredie“) na úrad práce, sociálnych vecí a rodiny (ďalej len „úrad“). Uvedené sa navrhuje z dôvodu, že navrhovaná úprava podmienok a procesu má za cieľ najmä zatraktívniť a zefektívniť inštitút modrej karty, a teda možno očakávať aj zvýšený počet žiadostí, ktoré by ústredie z kapacitných dôvodov nebolo schopné vybavovať v stanovených lehotách. Z tohto dôvodu sa v príslušných ustanoveniach zákona o službách zamestnanosti navrhuje:

* vypustiť z pôsobnosti ústredia kompetenciu vydávať a rušiť potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu (§ 12 písm. o),
* vypustiť z pôsobnosti úradu kompetenciu poskytovať ústrediu informácie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu (§ 13 ods. 3 písm. c),
* doplniť do pôsobnosti úradu kompetenciu vydávať a rušiť potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu (§ 13 ods. 3 písm. c) a § 21 ods. 3,
* doplniť do pôsobnosti úradu kompetenciu viesť evidenciu vydaných a zrušených potvrdení o možnosti obsadenia voľného pracovného miesta, ktoré zodpovedá vysokokvalifikovanému zamestnaniu (§ 13 ods. 3 písm. d) tretí bod),
* zmena orgánu na plnenie informačnej povinnosti zamestnávateľa o nástupe do zamestnania a skončení zamestnania držiteľa modrej karty z ústredia na úrad (§ 23b ods. 2 prvá veta),
* zmena orgánu na plnenie informačnej povinnosti zamestnávateľa o nenastúpení do zamestnania držiteľa modrej karty z ústredia na úrad (§ 23b ods. 3 a § 23b ods. 4).

**K bodom 4 až 6, 10, 14, 20, 22, 24, 29, 32, 36, 38 až 41, 44, 45, 47 až 49 [(§ 12 písm. y) štvrtý bod, § 12 písm. y) piaty bod, § 13 ods. 1 písm. g), § 13 ods. 3 písm. e), § 21 ods. 2, § 22 ods. 3 písm. b), § 23a ods. 1 písm. c) a k), odkaz 28j, § 23b ods. 2 tretia veta, § 23b ods. 8, ods. 10 písm. b), ods. 11, ods. 13, § 32 ods. 8, § 67 ods. 15, ods. 16, § 68 ods. 4 písm. a), § 70 ods. 1 a ods. 8)]**

Legislatívno-technické úpravy.

**K bodu 11 [(§ 21 ods. 1 písm. a)]**

Navrhovaná úprava reaguje na povinnú transpozíciu smernice (EÚ) 2021/1833 , ktorá upravuje viaceré režimy zamestnávania štátneho príslušníka tretej krajiny, ktorý je jej držiteľom. Ustanovuje sa, že zamestnávateľ môže zamestnávať len štátneho príslušníka tretej krajiny, ktorý

1. má vydanú modrú kartu na základe potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu – ide o štandardný postup, kedy na udelenie prechodného pobytu modrá karta sa vyžaduje predchádzajúci súhlas príslušného úradu s obsadením voľného pracovného miesta,
2. má vydanú modrú kartu a úrad vydal potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, podľa § 21a ods. 1 písm. b), ktoré obsahuje súhlas s jeho obsadením – ide o situáciu kedy štátny príslušník má vydanú modrú kartu kratšie ako 12 mesiacov a žiada o jej obnovu, mení zamestnávateľa alebo chce na jej základe vykonávať aj ďalšie vysokokvalifikované zamestnanie,
3. má vydanú modrú kartu a štátny príslušník tretej krajiny ohlásil tohto zamestnávateľa podľa osobitného predpisu, po uplynutí 12 mesiacov výkonu vysokokvalifikovaného zamestnania na základe modrej karty – ide o situáciu kedy sa u štátneho príslušníka tretej krajiny nevyžaduje na výkon vysokokvalifikovaného zamestnania potvrdenie o možnosti obsadenia voľného pracovného miesta a postačuje len ohlásenie nového alebo ďalšieho zamestnávateľa útvaru Policajného zboru (článok 15 ods. 3 smernice (EÚ) 2021/1833 ),
4. má vydanú modrú kartu na základe žiadosti o obnovenie modrej karty podanú po 12 mesiacoch výkonu vysokokvalifikovaného zamestnania na základe modrej karty a štátny príslušník tretej krajiny uviedol tohto zamestnávateľa v žiadosti o obnovenie modrej karty – ide o situáciu kedy sa u štátneho príslušníka tretej krajiny na obnovenie modrej karty nevyžaduje vydanie potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, ale postačuje uvedenie tohto zamestnávateľa v žiadosti o obnovenie modrej karty (článok 15 ods. 3 smernice (EÚ) 2021/1833),
5. má vydanú modrú kartu a úrad vydal potvrdenie o možnosti obsadenia voľného pracovného miesta podľa § 21b ods. 1 písm. c), ktoré obsahuje súhlas s jeho obsadením – ide o situáciu, kedy držiteľ modrej karty vykonáva popri výkone vysokokvalifikovaného zamestnania aj zamestnanie, v prípade ktorého sa vyžaduje potvrdenie o možnosti obsadenia voľného pracovného miesta podľa § 21b.

**K bodu 12 [(§ 21 ods. 1 písm. c)]**

Navrhovanou úpravou sa upravuje situácia, kedy štátny príslušník tretej krajiny, ktorý má udelený prechodný pobyt na účel zamestnania a vykonáva viac ako len jedno zamestnanie, vykonáva zamestnanie u ďalšieho zamestnávateľa, alebo zmenil zamestnávateľa. V uvedených prípadoch sa na výkon týchto zamestnaní vyžaduje vydanie osobitného potvrdenia o možnosti obsadenia voľného pracovného miesta podľa § 21b ods. 1 písm. b), ktoré obsahuje súhlas s jeho obsadením.

**K bodu 13 [(§ 21 ods. 1 písm. g) a h)]**

S cieľom urýchlenia prístupu štátnych príslušníkov tretej krajiny na slovenský trh práce sa navrhuje úprava, že štátny príslušník tretej krajiny, ktorý má vydané:

- potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, ktoré obsahuje súhlas s jeho obsadením a potvrdenie o prijatí žiadosti o vydanie modrej karty spolu so všetkými náležitosťami, môže pracovať od dňa prijatia žiadosti do právoplatného skončenia konania o vydanie modrej karty,

- potvrdenie o možnosti obsadenia voľného pracovného miesta, ktoré obsahuje súhlas s jeho obsadením a potvrdenie o prijatí žiadosti o udelenie prechodného pobytu na účel zamestnania spolu so všetkými náležitosťami, môže pracovať od dňa prijatia žiadosti do právoplatného skončenia konania o udelenie prechodného pobytu na účel zamestnania.

**K bodu 16 (§ 21 ods. 4)**

Legislatívno-technická úprava zavedením vnútorného odkazu nadväzne na návrh na úpravu znenia odseku 1 v § 21b. v nadväznosti na úpravu vydávania potvrdenia o možnosti obsadenia voľného pracovného miesta a na návrh na vypustenie písmena o) v § 12.

**K bodu 17 (§ 21 ods. 6)**

Návrhom sa zvyšuje percentuálny podiel štátnych príslušníkove tretej krajiny z 30 % na 45 %, ktorý môže zamestnávateľ zamestnávať z celkového počtu zamestnancov v prípade ak žiada o vydanie potvrdenia pre štátneho príslušníka tretej krajiny na výkon zamestnania zo zoznamu zamestnaní s identifikovaným nedostatkom pracovnej sily.

**K bodu 18 (§ 21 ods. 7)**

Navrhovaná úprava precizuje ustanovenie § 3 ods. 4 zákona č. 270/1995 Z. z. o štátnom jazyku Slovenskej republiky, ktorý určuje, že fyzické osoby a právnické osoby používajú v úradnom styku štátny jazyk – slovenský jazyk. Navrhované ustanovenie špecifikuje v akej forme úrad akceptuje doklady prislúchajúce k žiadosti o vydanie potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu alebo k žiadosti o vydanie potvrdenia o možnosti obsadenia voľného pracovného miesta.

**K bodu 19 (§ 21a a 21b)**

Všeobecne k § 21a a § 21b

V prípade oboch ustanovení sa v spojení s úpravami v zákone č. 404/2011 Z. z. navrhuje úprava procesu vydávania modrých kariet a udeľovania prechodného pobytu na účel zamestnania. Navrhuje sa nasledovné nastavenie: zamestnávateľ si najskôr na úrade vopred overí možnosť obsadenia pracovného miesta štátnym príslušníkom tretej krajiny a požiada výlučne elektronicky (cez ústredný portál verejnej správy) úrad o vydanie potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu alebo potvrdenia o možnosti obsadenia voľného pracovného miesta (spolu ďalej len „potvrdenie“). Úrad následne vydá potvrdenie obsahujúce súhlas alebo nesúhlas s obsadením, a zašle ho bezodkladne, výlučne elektronicky (cez ústredný portál verejnej správy) zamestnávateľovi a zároveň Ministerstvu vnútra SR a Ministerstvu zahraničných vecí a európskych záležitostí SR v závislosti od toho, ktorý z príslušných orgánov zamestnávateľ označí v žiadosti o vydanie potvrdenia. V prípade vyjadreného súhlasu môže zamestnávateľ kontaktovať štátneho príslušníka tretej krajiny, ktorý si môže podať žiadosť o udelenie prechodného pobytu alebo modrej karty na príslušný útvar Policajného zboru alebo na príslušný zastupiteľský úrad.

K § 21a

V súlade s novou úpravou kritérií a požiadaviek prijímania štátnych príslušníkov tretej krajiny na účely vysokokvalifikovaného zamestnania v smernici (EÚ) 2021/1833, sa navrhujú zmeny a doplnenia podmienok pri vydávaní a rušení potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu.

K ods. 1: Navrhuje sa, že potvrdenie vydáva úrad do 15 pracovných dní odo dňa doručenia žiadosti zamestnávateľa, ktorý má záujem prijať štátneho príslušníka tretej krajiny na výkon vysokokvalifikovaného zamestnania. Úrad toto potvrdenie vydáva na účel vydania modrej karty, obnovenie modrej karty štátneho príslušníka tretej krajiny, ktorý je jej držiteľom kratšie ako 12 mesiacov a na účely zmeny zamestnania alebo nástupu do ďalšieho zamestnania v prípade, že ide o štátneho príslušníka tretej krajiny, ktorý je držiteľom modrej karty kratšie ako 12 mesiacov. Nakoľko pri vydávaní potvrdenia na účel modrej karty sa navrhuje aj zrušenie testu trhu práce a zároveň aj zrušenie povinnosti zamestnávateľa nahlásiť voľné pracovné miesto 15 dní pred podaním žiadosti o modrú kartu štátnym príslušníkom tretej krajiny, navrhuje sa predĺženie lehoty pre vydanie potvrdenia (z 5 na 15 pracovných dní) z dôvodu zabezpečenia dostatočného času priestoru úradu na preverenie splnenia zákonných podmienok pre vydanie potvrdenia. Ide o maximálnu lehotu pre vydanie potvrdenia, úrady budú interne usmernené vybavovať žiadosti čo najskôr po preverení splnenia podmienok pre vydanie potvrdenia.

K ods. 2: Ustanovuje sa, že zamestnávateľ podáva žiadosť o vydanie potvrdenia výlučne elektronickými prostriedkami podpísanú kvalifikovaným elektronickým podpisom (cez ústredný portál verejnej správy) na formulári, ktorého vzor určí Ústredie. Prílohou k žiadosti o vydanie potvrdenia je:

* elektronická kópia pracovnej zmluvy na výkon vysokokvalifikovaného zamestnania alebo písomný prísľub zamestnávateľa, ktorý obsahuje náležitosti pracovnej zmluvy na prijatie štátneho príslušníka tretej krajiny na výkon vysokokvalifikovaného zamestnania (čl. 5 ods. 1 písm. a smernice (EÚ) 2021/1833),
* elektronická kópia rozhodnutia o uznaní dokladu o vzdelaní štátneho príslušníka tretej krajiny o dosiahnutí vysokoškolského vzdelania najmenej prvého stupňa, alebo rozhodnutia o uznaní stupňa vzdelania pričom kópia rozhodnutia o uznaní dokladu o vzdelaní štátneho príslušníka tretej krajiny o dosiahnutí vysokoškolského vzdelania najmenej prvého stupňa sa nevyžaduje u štátneho príslušníka tretej krajiny, ktorý má udelený prechodný pobyt na účel zamestnania a ktorý kópiu tohto rozhodnutia predložil v rámci konania o udelenie prechodného pobytu na účel zamestnania, ktorý je držiteľom modrej karty a ktorý kópiu tohto rozhodnutia predložil v rámci konania o udelenie modrej karty (čl. 5 ods.1 písm. b), c) a ods. 6 písm. a) smernice (EÚ) 2021/1833),
* ak ide o výkon zamestnania skupiny 133 Riadiaci pracovníci (manažéri) v oblasti informačných a komunikačných technológii a triedy 25 Špecialisti v oblasti informačných a komunikačných technológií podľa štatistickej klasifikácie zamestnaní (SK ISCO-08\_2020), vedomosti, zručnosti a kompetencie na výkon vysokokvalifikovaného zamestnania štátny príslušník tretej krajiny môže preukázať aj dokladmi preukazujúcimi získanie vyšších odborných zručností, pričom vyššími odbornými zručnosťami na tento účel sú vedomosti, zručnosti a kompetencie získané odbornou praxou na úrovni porovnateľnej s vysokoškolským vzdelaním, ktoré sú rozhodujúce pre výkon vysokokvalifikovaného zamestnania uvedené v pracovnej zmluve alebo písomnom prísľube zamestnávateľa, a ktoré boli získané počas najmenej troch rokov v období siedmich rokov pred podaním žiadosti o vydanie modrej karty. Doklady, ktorými sa vedomosti, zručnosti a kompetencie preukazujú sú napr.:
* pracovná zmluva, na základe ktorej štátny príslušník tretej krajiny vykonával vysokokvalifikované zamestnanie,
* výpis z príslušných registrov, ktoré potvrdzujú vykonávanie vysokokvalifikovanej činnosti štátneho príslušníka tretej krajiny (napr. SZČO, freelancer),
* inominátna zmluva (napr. mandátna, príkazná, zmluva o dielo, zmluva o spolupráci),
* potvrdenie o registrácii v príslušnom systéme sociálneho zabezpečenia v krajine, v ktorej štátny príslušník tretej krajiny platil povinné odvody do poistných fondov,
* potvrdenie o daňovej registrácii, v ktorej štátny príslušník tretej krajiny dosiahol zdaniteľné príjmy alebo v krajine domicilu,
* certifikáty a písomné osvedčenia potrebné na výkon vysokokvalifikovaného zamestnania v súlade s požiadavkami uvedenými v Registri zamestnaní Národnej sústavy povolaní;
* elektronická kópia rozhodnutia o uznaní odbornej kvalifikácie preukazujúcej požadovanú odbornú spôsobilosť na výkon požadovaného zamestnania, ak ide o regulované povolanie (čl. 5 ods.1, písm. b), c), čl. 2 ods. 9 smernice (EÚ) 2021/1833),
* vyhlásenie zamestnávateľa o spôsobe preverenia vyšších odborných zručností štátneho príslušníka tretej krajiny, podávané na formulári, ktorého vzor určí ústredie.

K ods. 3 – Navrhuje sa ustanoviť, že v prípade, ak zamestnávateľ podal neúplnú žiadosť o vydanie potvrdenia, alebo prílohy nie sú postačujúce pre overenie splnenia podmienok na vydanie potvrdenia o možnosti obsadenia voľného pracovného miesta, ktoré obsahuje súhlas, úrad vyzve zamestnávateľa na doplnenie. V takom prípade lehota na vydanie potvrdenia začína plynúť po dourčení úplnej žiadosti.

K ods. 4 – Navrhujú sa ustanoviť podmienky na vydanie potvrdenia, ktoré obsahuje súhlas s jeho obsadením:

* podmienka, že zamestnávateľovi, ktorý má záujem prijať do zamestnania štátneho príslušníka tretej krajiny, nebola uložená pokuta za porušenie zákazu nelegálneho zamestnávania v období piatich rokov pred podaním žiadosti o vydanie alebo obnovenie modrej karty, alebo pred oznámením zmeny údajov o zamestnávateľovi a zamestnaní
* zamestnávateľovi, ktorý má záujem prijať do vysokokvalifikovaného zamestnania štátneho príslušníka tretej krajiny, nebola uložená pokuta za porušenie zákazu nelegálneho zamestnávania v období piatich rokov pred podaním žiadosti (čl. 7 ods.2, písm. d) smernice (EÚ) 2021/1833),
* zamestnávateľ, ktorý má záujem prijať do vysokokvalifikovaného zamestnania štátneho príslušníka tretej krajiny, nahlásil voľné pracovné miesto najneskôr v deň podania žiadosti o vydanie potvrdenia; táto podmienka a neuplatní v prípade, že ide o obnovenie modrej karty na to isté pracovné miesto, pri prechode štátneho príslušníka tretej krajiny z prechodného pobytu na účel zamestnania na modrú kartu, pričom ostáva zamestnaný na tom istom pracovnom mieste a v prípade prechodu štátneho príslušníka tretej krajiny z národných víz na modrú kartu, pričom ostáva zamestnaný na tom istom pracovnom mieste,
* zamestnávateľ musí mať splnené daňové povinnosti podľa zákona č. 595/2003 Z. z. o dani z príjmov v znení neskorších predpisov, nie je v konkurze, likvidácii, nútenej správe a nemá určený splátkový kalendár podľa zákon č. 7/2005 Z. z. o konkurze a reštrukturalizácii v znení neskorších predpisov; splnenie týchto povinností zisťuje úrad (čl. 7 ods.2, písm. b), c) smernice (EÚ) 2021/1833),
* zamestnávateľ nemá evidované neuspokojené nároky svojich zamestnancov vyplývajúce z pracovného pomeru; splnenie týchto podmienok na žiadosť úradu preukazuje zamestnávateľ (čl. 7 ods.2, písm. b) smernice (EÚ) 2021/1833),
* trvanie pracovného pomeru je dohodnuté najmenej na šesť mesiacov a pracovná zmluva alebo prísľub je v súlade so zákonom (čl. 5 ods.1, písm. a) smernice (EÚ) 2021/1833),
* doklady o vzdelaní, doklady preukazujúce získanie vyšších odborných zručností a vyhlásenie zamestnávateľa o spôsobe preverenia vyšších odborných zručností štátneho príslušníka tretej krajiny zodpovedajú požiadavkám na výkon vysokokvalifikovaného zamestnania uvedeného v pracovnej zmluve alebo v prísľube zamestnávateľa (čl. 5 ods.1 písm. b), c smernice (EÚ) 2021/1833),
* mesačná mzda je dohodnutá najmenej vo výške 1,2-násobku priemernej mesačnej mzdy zamestnanca v hospodárstve Slovenskej republiky zverejnenej Štatistickým úradom Slovenskej republiky za kalendárny rok, ktorý predchádza kalendárnemu roku, v ktorom sa podáva žiadosť o vydanie modrej karty. U štátnych príslušníkov tretej krajiny, ktorí ukončili vysokoškolské vzdelanie najviac tri roky pred podaním žiadosti o vydanie modrej karty sa znižuje dohodnutá mesačná mzda na úroveň priemernej mesačnej mzdy zamestnanca v hospodárstve Slovenskej republiky v zverejnenej Štatistickým úradom Slovenskej republiky za kalendárny rok, ktorý predchádza kalendárnemu roku, v ktorom sa podáva žiadosť o vydanie modrej karty, to neplatí pri obnove modrej karty po uplynutí troch rokov od získania vysokoškolského vzdelania alebo po uplynutí 24 mesiacov od vydania prvej modrej karty. V prípade, ak štátny príslušník tretej krajiny má dohodnutý pracovný pomer na kratší pracovný čas, výška dohodnutej mesačnej mzdy sa prepočíta na výšku zodpovedajúcu pracovnému pomeru dohodnutému na ustanovený týždenný pracovný čas. (čl. 5 ods.3, 5 smernice (EÚ) 2021/1833).

Navrhuje sa vypustiť test trhu práce pri vydávaní potvrdenia, úrad nebude prihliadať na situáciu na trhu práce. Uvedené sa navrhuje aj z dôvodu lákania talentov a vysokokvalifikovaných zamestnancov zo zahraničia v súlade s Plánom obnovy a odolnosti SR, Komponent 10.

K ods. 5 – Navrhuje sa predĺženie obdobia, na ktoré sa vydáva potvrdenie, zo štyroch na päť rokov. Podľa smernice (EÚ) 2021/1833, obdobie, na ktorú môže byť modrá karta vydaná, je najmenej 24 mesiacov (čl. 9 ods. 2). Sleduje sa tým, okrem priaznivejších podmienok pre prístup vysokokvalifikovanej pracovnej sily na slovenský trh práce, aj plynulý prechod po 5 rokoch na dlhodobý pobyt bez potreby obnovy modrej karty a zníženie aj administratívnej záťaže (inak by po štyroch rokoch musel štátny príslušník tretej krajiny žiadať o obnovu modrej karty, t.j. išlo by o ďalšie konanie).

K ods. 6 a 7 – Navrhuje sa ustanoviť, s cieľom zabezpečenia jednotného postupu, že potvrdenie sa vydáva na formulári, ktorého vzor určí Ústredie. Zároveň sa navrhuje, že na súhlasné vyjadrenie potvrdenia nie je právny nárok.

K ods. 8 – S cieľom zefektívnenia a zrýchlenia procesu sa navrhuje ustanoviť, že úrad po vydaní potvrdenia toto bezodkladne zasiela zamestnávateľovi elektronicky. Zároveň ho elektronicky zasiela aj Ministerstvu vnútra Slovenskej republiky a Ministerstvu zahraničných vecí a európskych záležitostí SR v závislosti od toho, ktorý z príslušných orgánov zamestnávateľ označí v žiadosti o vydanie potvrdenia..

K ods. 9 – Navrhuje sa doplniť nový dôvod, kedy úrad môže potvrdenie zrušiť, a to ak štátny príslušník tretej krajiny nenastúpi do zamestnania do siedmich pracovných dní odo dňa dohodnutého ako deň nástupu do práce, nakoľko tento dôvod znamená zánik účelu, na ktoré bolo potvrdenie vydané. Zároveň, zrušenie potvrdenia je dôvodom pre zrušenie modrej karty.

K ods. 10 – V súlade so smernicou sa navrhujú doplniť ďalšie dôvody, kedy úrad zruší potvrdenie, a to ak:

* zamestnávateľovi bola uložená pokuta za porušenie zákazu nelegálneho zamestnávania,
* zamestnávateľ nemá splnené daňové povinnosti je v konkurze, likvidácii, nútenej správe a má určený splátkový kalendár a má evidované neuspokojené nároky svojich zamestnancov vyplývajúce z pracovného pomeru (čl. 8 ods. 2 písm. b) smernice (EÚ) 2021/1833),
* štátny príslušník tretej krajiny je nezamestnaný viac ako tri mesiace, ak je držiteľom modrej karty menej ako dva roky, alebo je nezamestnaný viac ako šesť mesiacov, ak je držiteľom modrej karty najmenej dva roky (čl. 8 ods. 5 smernice (EÚ) 2021/1833),
* štátny príslušník tretej krajiny stratil vyššiu odbornú kvalifikáciu na výkon vysokokvalifikovaného zamestnania (čl. 8 ods. 1 písm. c) smernice (EÚ) 2021/1833),
* výška mzdy štátneho príslušníka tretej krajiny prestala spĺňať stanovenú požiadavku na výkon vysokokvalifikovaného zamestnania (čl. 8 ods. 1 písm. d) smernice (EÚ) 2021/1833).

V súvislosti so zmenou procesu vydávania potvrdenia sa navrhujú nové dôvody na zrušenie potvrdenia:

* ak úrad dodatočne zistí, že v žiadosti a jej prílohách zamestnávateľ uviedol nepravdivé údaje, alebo doklady boli vydané neoprávnene, sfalšované alebo neoprávnene pozmenené,
* žiadosť o vydanie alebo obnovenie modrej karty bola zamietnutá,
* modrá karta bola štátnemu príslušníkovi tretej krajiny odňatá, alebo zanikla.

K ods. 11 - Návrhom sa dopĺňa povinnosť úradu práce, sociálnych vecí a rodiny preveriť splnenie podmienok na vydanie potvrdenia, ktoré obsahuje súhlas s jeho obsadením aj u zamestnávateľa, ktorý zamestnáva štátneho príslušníka tretej krajiny, ktorý má vydanú modrú kartu a ohlásil nového alebo ďalšieho zamestnávateľa podľa osobitného predpisu, po uplynutí 12 mesiacov výkonu vysokokvalifikovaného zamestnania na základe modrej karty.

K § 21b

Úpravy v § 21b smerujú k úprave celkového procesu udeľovania prechodného pobytu na účel zamestnania (bližšie popísané v časti všeobecne k § 21a a § 21b). V súvislosti s uvedeným sa navrhuje ustanoviť, že

* zamestnávateľ podáva žiadosť o vydanie potvrdenia výlučne elektronickými prostriedkami podpísanú kvalifikovaným elektronickým podpisom (cez ústredný postál verejnej správy) na formulári, ktorého vzor určí ústredie,
* v prípade, že zamestnávateľ podal neúplnú žiadosť o vydanie potvrdenia úrad vyzve zamestnávateľa na jeho doplnenie. V takom prípade lehota na vydanie potvrdenia začína plynúť po dourčení úplnej žiadosti.
* na vydanie potvrdenia, ktoré obsahuje súhlas, nie je právny nárok,
* úrad po vydaní potvrdenia toto bezodkladne zasiela elektronicky zamestnávateľovi a zároveň Ministerstvu vnútra SR a Ministerstvu zahraničných vecí a európskych záležitostí SR v závislosti od toho, ktorý z príslušných orgánov zamestnávateľ označí v žiadosti o vydanie potvrdenia.

Na základe poznatkov aplikačnej praxe sa upravujú náležitosti žiadosti o vydanie potvrdenia:

* precizuje sa obsah písomného prísľubu zamestnávateľa na prijatie štátneho príslušníka tretej krajiny do zamestnania,
* v prípade, ak ide pridelenie štátneho príslušníka tretej krajiny užívateľskému zamestnávateľovi agentúrou dočasného zamestnávania, prísľub obsahuje aj súhlas užívateľského zamestnávateľa s dočasným pridelením,
* precizujú sa doklady preukazujúce odbornú kvalifikáciu pre výkon požadovaného zamestnania, ak ide o regulované povolanie,
* vyhlásenie o splnení podmienky najviac 45 % podielu zamestnávania štátnych príslušníkov tretej krajiny k ide o výkon zamestnania s nedostatkom pracovnej sily.

Okrem uvedeného sa návrhom v odseku 1 upravuje, že úrad vydá potvrdenie, ktoré obsahuje súhlas alebo nesúhlas, do 15 pracovných dní odo dňa doručenia žiadosti zamestnávateľa. Vzhľadom na navrhované otočenie procesu, ako aj na to, že v niektorých prípadoch sa voľné pracovné miesto nahlasuje v deň podania žiadosti (napr. pri nedostatkových profesiách), navrhuje sa predĺženie lehoty pre vydanie potvrdenia (z 5 na 15 pracovných dní) z dôvodu zabezpečenia dostatočného času priestoru úradu na preverenie splnenia zákonných podmienok pre vydanie potvrdenia. Ide o maximálnu lehotu pre vydanie potvrdenia, úrady budú interne usmernené vybavovať žiadosti čo najskôr po preverení splnenia podmienok pre vydanie potvrdenia.

Zároveň sa precizuje, v ktorých situáciách úrad vydáva potvrdenie, a to

* na účel konania o udelenie prechodného pobytu na účel zamestnania alebo konania o obnovenie prechodného pobytu na účel zamestnania,
* na účel vykonávania ďalšieho zamestnania v prípade štátneho príslušníka tretej krajiny, ktorý má udelený prechodný pobyt na účel zamestnania (zmena zamestnávateľa, ďalší zamestnávateľ)
* na účel vykonávania ďalšieho zamestnania na ktoré sa nevyžaduje vyššie odborná kvalifikácia, v prípade štátneho príslušníka tretej krajiny, ktorý je držiteľom modrej karty.

Zároveň sa navrhujú doplniť situácie, v ktorých pri vydávaní potvrdenia úrad nebude prihliadať na situáciu na trhu práce (nebude vykonávať test trhu práce). Ide o situácie keď štátny príslušník tretej krajiny má udelené národné vízum a má záujem o udelenie prechodného pobytu na účel zamestnania na tom istom pracovnom mieste, alebo štátny príslušník tretej krajiny, ktorému sa poskytlo dočasné útočisko, ktorý je zamestnaný v pracovnom pomere na území Slovenskej republiky najmenej šesť mesiacov a bude zamestnaný na tom istom pracovnom mieste a žiada o udelenie prechodného pobytu na účel zamestnania. V súvislosti so zmenou procesu vydávania potvrdenia sa navrhuje doplniť:

* k žiadosti o vydanie potvrdenia predkladanie dokladov preukazujúcich skutočnosť, že ide o vnútropodnikový presun,
* nové dôvody na zrušenie potvrdenia, a to v prípade ak úrad dodatočne zistí, že v žiadosti a jej prílohách zamestnávateľ uviedol nepravdivé údaje, alebo doklady boli vydané neoprávnene, sfalšované alebo neoprávnene pozmenené.

V súvislosti s návrhom, že štátny príslušník tretej krajiny môže vykonávať zamestnanie na základe súhlasného potvrdenia po podaní žiadosti o udelenie prechodného pobytu na účel zamestnania, dopĺňajú sa dôvody na zrušenie potvrdenia to v prípade, ak žiadosť o udelenie/obnovenie prechodného pobytu na účel zamestnania bola zamietnutá. Zároveň sa dopĺňa dôvod na zrušenie potvrdenia v prípadoch, ak prechodný pobyt na účel zamestnania bol zrušený, alebo zanikol.

**K bodu 21 [(§ 22 ods.12 písm. b)]**

Návrhom sa precizuje text z dôvodu, že je veľmi problematické, kedy možno vyhodnotiť, že doklad bol získaný „podvodným spôsobom“.

**K bodom 23, 27, 28 [(§ 23a ods. 1 písm. e), § 23a ods. 1 písm. af) tretí bod, § 23a ods. 1 písm. ah)]**

Vzhľadom na existenciu uplatňovania režimu národných víz aj na účel štúdia (národné vízum v záujme Slovenskej republiky, je študentom vysokej školy a prichádza na územie Slovenskej republiky s podporou štipendia financovaného v rámci programov, ktorých vytvorenie schválila priamo vláda Slovenskej republiky, boli schválené vládou prijatím strategických dokumentov, alebo ktoré sa realizujú na základe medzinárodných zmlúv alebo v rámci programu Európskej únie pre vzdelávanie a odbornú prípravu) sa navrhuje ich zrovnoprávnenie s držiteľmi prechodného pobytu na účel štúdia v otázke prístupu na trh práce.

Zároveň, na základe poznatkov aplikačnej praxe, sa navrhuje upraviť rozsah hodín pre výkon práce u študentov SŠ a VŠ s udeleným prechodným pobytom na účel štúdia z 10 hodín (resp. 20 hodín u VŠ) týždenne na 40 hodín (resp. 80 hodín u VŠ) v mesiaci s vypustením možnosti prepočtu na zodpovedajúci počet dní alebo mesiacov v roku, nakoľko tento v praxi robí problém pri kontrole dodržiavania rozsahu hodín na výkon práce.

**K bodu 25 [(§ 23a ods. 1 písm. u)]**

V súvislosti s návrhom, že štátny príslušník tretej krajiny môže vykonávať zamestnanie na základe súhlasného potvrdenia podľa § 21a a § 21b po podaní žiadosti o vydanie modrej karty/o udelenie prechodného pobytu na účel zamestnania sa navrhuje vypustiť možnosť zamestnania na účel zaškolenia pri výkone zamestnania s nedostatkom pracovnej sily po podaní žiadosti o udelenie prechodného pobytu na účel zamestnania.

**K bodu 26 [(§ 23a ods. 1 písm. y)]**

Navrhovaná úprava predstavuje precizáciu znenia ustanovenia tak, aby bolo zrejmé, že z uvedeného ustanovenia nie je vylúčená medzinárodná nákladná doprava.

**K bodu 29 [(§ 23a ods. 1 písm. ak)]**

Návrhom na doplnenie § 23a ods. 1 o nové písmeno ak) sa rozširuje kategória štátnych príslušníkov tretej krajiny, u ktorých sa nevyžaduje potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, o štátneho príslušníka tretej krajiny, ktorý je najmenej 12 mesiacov držiteľom modrej karty vydanej v inom členskom štáte Európskej únie, odo dňa prijatia úplnej žiadosti o vydanie modrej karty v Slovenskej republike do právoplatného skončenia konania o vydanie modrej karty v Slovenskej republike (čl. 21 ods. 3 smernice (EÚ) 2021/1833).

**K bodu 30 (§ 23b ods. 1)**

V súvislosti s úpravou procesu vydávania potvrdenia o možnosti obsadenia voľného pracovného miesta a potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu sa ustanovuje povinnosť zamestnávateľa uchovávať toto potvrdenie počas trvania zamestnania štátneho príslušníka tretej krajiny a zároveň odovzdať kópiu potvrdenia štátnemu príslušníkovi tretej krajiny najneskôr pri jeho nástupe do zamestnania. Uvedené potvrdenie bude nahrádzať doposiaľ vydávané tzv. dodatočné údaje o zamestnaní, a to tak pre zamestnávateľa ako aj pre zamestnanca – štátneho príslušníka tretej krajiny.

V súvislosti s návrhom, že štátny príslušník tretej krajiny môže vykonávať zamestnanie na základe súhlasného potvrdenia podľa § 21a a § 21b po podaní žiadosti o vydanie modrej karty/o udelenie prechodného pobytu na účel zamestnania sa navrhuje povinnosť pre zamestnávateľa vyžiadať si od štátneho príslušníka tretej krajiny pred jeho prijatím do zamestnania a uchovávať potvrdenie o prijatí žiadosti o vydanie modrej karty/o udelenie prechodného pobytu na účel zamestnania spolu so všetkými náležitosťami.

**K bodu 35 (§ 23b ods. 5)**

Navrhovaným ustanovením sa dopĺňa informačná povinnosť pre zamestnávateľa, ktorý zamestnáva štátneho príslušníka tretej krajiny, ktorý je držiteľom modrej karty viac ako 12 mesiacov a ktorý zmenil zamestnanie alebo predĺžil svoje pôvodné zamestnanie a tieto zmeny ohlásil príslušnému policajnému útvaru. Ide o štátneho príslušníka tretej, ktorý má vydanú modrú kartu a štátny príslušník tretej krajiny ohlásil tohto po uplynutí 12 mesiacov výkonu vysokokvalifikovaného zamestnania na základe modrej karty, alebo o štátneho príslušníka tretej krajiny, ktorý má vydanú modrú kartu na základe žiadosti o obnovenie modrej karty podanú po 12 mesiacoch výkonu vysokokvalifikovaného zamestnania na základe modrej karty a štátny príslušník tretej krajiny uviedol tohto zamestnávateľa v žiadosti o obnovenie modrej karty (článok 15 ods. 3 smernice (EÚ) 2021/1833). Uvedené sa navrhuje na účely preverenia plnenia podmienok, či štátny príslušník tretej krajiny naďalej spĺňa podmienky výkonu vysokokvalifikovaného zamestnania s požadovaným mzdovým prahom.

**K bodu 37 (§ 23b ods. 9)**

Precizuje sa povinnosť hostiteľského subjektu pri zamestnávaní štátneho príslušníka tretej krajiny uchovávať potvrdenie o prijatí žiadosti o udelenie prechodného pobytu na účel zamestnania spolu so všetkými náležitosťami a odovzdať štátnemu príslušníkovi tretej krajiny najneskôr pri jeho nástupe do zamestnania potvrdenie podľa §21b.

**K bodu 42 [(§ 34 ods. 14 písm. k)]**

Návrhom na vypustenie písmena k) sa umožňuje zaradiť do evidencie uchádzačov o zamestnanie štátneho príslušníka tretej krajiny, ktorý má udelený dlhodobý pobyt a štátneho príslušníka tretej krajiny, ktorý je držiteľom modrej karty, a to bez splnenia podmienky vzniku nároku na dávku v nezamestnanosti (čl.16 ods. 1 písm. e) smernice (EÚ) 2021/1833).

**K bodu 43 [(§ 36 ods. 1 písm. x)]**

Návrhom sa dopĺňa dôvod vyradenia z evidencie uchádzačov o zamestnanie, ktorým je zánik modrej karty. Súčasne sa navrhuje zánik modrej karty ako dôvod na vyradenie z evidencie uchádzačov o zamestnanie neuplatňovať na štátneho príslušníka tretej krajiny, ktorý k tomuto dňu spĺňa podmienky na zaradenie do evidencie uchádzačov o zamestnanie (napríklad má udelený dlhodobý pobyt, ktorý ho oprávňuje na evidenciu v evidencii uchádzačov o zamestnanie).

**K bodu 46 (§ 67 ods. 19)**

V súlade s Nariadením európskeho parlamentu a rady (EÚ) 2016/679 pre účely služieb zamestnanosti sa návrhom stanovuje maximálna doba uchovávania osobných údajov na 10 rokov.

**K bodu 50 (§ 72ay)**

Navrhuje sa doplnenie prechodných ustanovení k zavádzaným úpravám. Na základe prechodného ustanovenia sa stabilizujú potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, vydané podľa doterajšej právnej úpravy a zároveň sa ustanovujú pravidlá pre neskončené procesy udelenia potvrdenia o možnosti obsadenia voľného pracovného miesta, ktoré zodpovedá vysokokvalifikovanému zamestnaniu.

S účinnosťou od 1. augusta 2024 sa navrhuje neuplatňovať § 72au ods. 2 v súvislosti s úpravou procesu udeľovania prechodného pobytu na účel zamestnania. V zákone o pobyte cudzincov sa navrhuje vypustiť vydávanie dokladu „Dodatočné údaje o zamestnaní“. Zároveň v súvislosti s vypustením možnosti zamestnania štátneho príslušníka tretej krajiny na účel zaškolenia pri výkone zamestnania s nedostatkom pracovnej sily po podaní žiadosti o udelenie prechodného pobytu na účel zamestnania sa navrhuje vypustiť ods.3.

**K bodom 51 až 59 (Príloha č. 1)**

Navrhuje sa doplnenie typu údajov, ktoré bude poskytovať Sociálna poisťovňa do Informačného systému služieb zamestnanosti. Prepojením a rozšírením údajov bude možné  zjednodušiť formulár žiadosti o zaradenie do evidencie uchádzačov o zamestnanie, nakoľko tieto údaje budú poskytovať informácie o predchádzajúcej pracovnej pozícii uchádzača o zamestnanie, a údaje, na základe ktorých bude úrad vedieť posúdiť zaradenie vo vzťahu k ukončeniu zamestnania a vyradenie vo vzťahu k nástupu do zamestnania. Zároveň sa rozsah údajov poskytovaných zo Sociálnej poisťovne navrhuje rozšíriť aj o údaje o občanoch Európskej únie a ich rodinných príslušníkov a o štátnych príslušníkoch tretích krajín a ich rodinných príslušníkoch, na účel zistenia plnenia podmienok podľa tohto zákona.

**K bodom 60 a 61 (Príloha č. 4)**

Navrhuje sa úprava zoznamu prebraných právne záväzných právnych aktov Európskej únie.

**K čl. V**

Vzhľadom na potrebnú legisvakanciu sa účinnosť zákona navrhuje od 1. júla 2024 okrem čl. I bodov 14, 76 a 127, ktoré nadobúdajú účinnosť dňom spustenia európskeho systému pre cestovné informácie a povolenia ETIAS a okrem čl. I bodov 68 a 69, ktoré sa týkajú splnenia integračnej podmienky pri žiadostiach o udelenie dlhodobého pobytu (preukazovanie ovládania Slovenského jazyka), ktoré nadobúdajú účinnosť 1. júla 2025, aby mali jazykové školy dostatočný časový priestor na prípravu.